text:
Kralendjik – Dia 30 di òktober 2018 miembro di frakshon di MPB, Renata Domacassé den konseho insular, a entregá un moshon ku a keda aseptá unánimamente. E moshon a mustra riba e desperdisio di plèstik ku ta forma un problema grandi i ku 80% di tur desperdisio den oséanonan ta konsistí di plèstik. Esaki ta kondusí na formashon di konsentrashonnan gigantesko di desperdisio di plèstikku ta keda drif riba laman.
Mas ku klaro e tantísimo saku di plèstik – inkluso nos propio plèstik – ta forma un peliger grandi pa dos yoia di nos isla ku ta nos ref di koral ku ta stek ora e sakunan ku ta drif keda pegá i diferente spesi di animal den noslaman, entre otro nos turtuganan. E dos bunitesanan aki ta di sumo importante pa e habitante di Bonieru i tambe ta atrakshonnan prinsipal pa turismo. E moshon a instruí kolegio ehekutivo di entidat públiko di Boneiru drenta un trayekto pa yega na prohibishon di uso di baki di kuminda di fom, saku di plèstik desechabel ku ta usa un biaha so i tambe e richi di plèstik pa bebe kun’é, entrante promé di yanüari 2020.
Ku gran satisfakshon e frakshon di MPB a tuma nota di un karta di kolegio ehekutivo ku fecha 29 di aprel 2021, kaminda kolegio ehekutivo ta ofresé na konseho insular un ordenansa den konsepto ku lo bai prohibí uso di produktonan di plèstik desachabel. Mester menshoná tambe ku entre e ministerio di Infrastruktura di Hulanda i entidat públiko di Boneiru, dia 17 di yüli 2019 a keda firmá un deklarashon di intenshon, pa den fase eleminá produktonan di plèstik desachabel.
Den e reunion públiko di konseho insular dia 19 di òktoberúltimo, miembronan di konseho insular a bai di akuerdoku e ordenansa. MPB ta masha kontentu ku a buta man pa por a pasa un ordenansa di sumo importansia pa e isla di Boneiru. MPB ta konsiente ku ainda e guera no ta ganá i falta masha hopi mes pa hasi ainda, pa asina nos por skapa i drecha nos medio ambiente riba i bou di laman. Pa e motibu aki mes MPB ta enkurashá un bon koperashon entre organisashonnan manera Stinapa, Selibon i Ministerionan.
Miembro di frakshon di MPB, Edwin Domacassé a probechá di e okashon pa entregá un mas moshon ku ta instruí kolegio ehekutivo pa sigui amplia riba e ordenansa pa inkluí mas produktonan di plèstik desachabel ku ta dañino pa nos medio ambiente. Tambe a instruí kolegio ehekutivo pa sondeá e posibilidat i despues konhutamente ku konseho insular introdusí un asina yamá depósito (statiegeld) riba produktonan desachabel manera bòter di plèstik.
MPB ta di opinion ku hasiendo esaki Boneiru ta dal un paso signifikante den direkshon di durabilidat i ta yega mas serka na e meta di un ‘blue destination’ manera deskribí den e plan stratégiko di turismo Boneiru.


c: text/html

text:
Pa miles di aña, nacionnan indigena di Aruba a lidera un bida sostenibel basa ariba pesca, criadero y agricultura. Desafortunadamente, siglonan di colonialismo y neocolonialismo a destrui gran parti di nos medioambiente y ta sigui kebranta practicanan ambiental sostenibel di Arubianonan cu semper a biba den forma balansa cu naturalesa. E Aruba contemporaneo ta un isla unda alimento (saludabel) ta caro, inaccesibel y casi den su totalidad dependiente di importacion. Ta apenas awor cu nos nacion ta wordo confronta cu crisisnan ambiental y sanitario, nos ta reconoce e importancia di un participacion colectivo den agricultura.
Historicamente, muhenan indigena di Aruba a hunga un rol fundamental den e sobreviviencia di nan comunidad pa medio di nan conocemento y practicanan tradicional agricola. Sinembargo, un observacion critico di e representacion mediatico cu cunukeronan na Aruba ta ricibi, ta revela un detaye amargo: Tin un exclusion mediatico casi absoluto di hende muhe den agricultura Arubiano. Fuentenan mediatico sea escrito of audiovisual ta presenta casi exclusivamente e genero masculino y ta ignora e existencia di e muhe cunukero. E siguiente frasenan ta saca for di algun articulo recien publica: E cunukero y su famia [..] E cunukero y su señora [..] Hombernan balente cu a planta cunucunan grandi di [..] Nos tata y welonan cunukero [..] Cada un di e textonan aki, acompaña pa potretnan di agricultornan masculino, ta sea ignora e exisencia historico di cunukeronan muhe of ta adresa nan como un simpel acompañante ariba e cunucu. E intencion di e articulo aki ta pa duna un contexto historico di e muhe cunukero na Aruba y splica dicon representacion husto y inclusivo ta beneficioso pa famianan Arubiano, di cual hopi ta wordo encabesa pa muhe y mamanan soltero.
Neocolonialismo ta wordo denomina como un forma ‘moderno’ di colonialismo, na unda un pais cu historia imperialista of entidadnan corporativo, ta eherce un influencia determinante den e sector economico, politico y cultural di e pais independiente. Un ehempel ta comerciantenan di exterior cu ta cumpra teritorio Arubiano, destrui nos naturalesa cu construccionan hotelero y gana placa cu cheap labor na Aruba. Consecuentemente, e compania ta explota e trahado local, contribui na destruccion ambiental y ora keda confronta cu exigencianan di salario husto, impuesto y cumplimento cu responsabilidadnan social-ambiental, ta menasa di bandona e isla y crea deseempleo.
Representacion Mediatico ta e forma cu un tema ta wordo presenta, formula of visualisa den medio di comunicacion; sea cu esaki ta uno audiovisual of escrito.
Conocemento Agricola di e Muhe Indigena Arubiano
Contrario na e representacion mediatico di agricultornan na Aruba, hende muhe semper a hunga un rol importante den e produccion di cuminda local. E Caquetionan di Aruba tabata biba den areanan accesibel unda rooinan di awa tabata core y e tera tabata fertil. Mientras cu e hombernan tabata pisca, mata bestia y construi cas, e muhenan tabata esunnan responsabel pa planta y cosecha e cunucu. Den nan cunucu, cual ta un palabra Taino (Arawak) pa un pida tereno cu ta wordo uza pa plantacion, e muhenan tabata cosecha maishi, yuca, bonchi y tabacco.
E conocemento di un cunucu indigena ta hopi mas cu e plantamento di un pida tereno; e ta un legado bibo di e pueblo Amerindio. Den henter e continente Sur Americano y den Caribe, tin institutonan nacional dedica exclusivamente na e desaroyo y fortalecemento di e cunucu indigena. Na Venezuela, por ehempel, tin leynan di Tera y Desaroyo agrario cu ta reconoce e cunucu indigena como fuente historico di biodiversidad. E metodo di plantacion aki, ta un invento Amerindio cu gran impacto sociocultural, politico, economico y alabes di relevancia historico pa gruponan pober y oprimi cu a uza e conocimiento di cunucu pa adkiri libertad y soberania alimenticio.
Pa ilustra e relevancia historico di muhenan cunukero na Aruba, nos por pensa ariba e exodo migratorio cu Aruba a experencia den e prome 30 añanan di siglo binti (1900-1930). Durante e periodo aki, Aruba a conoce scarcedad di trabao, enfermedad, secura y perdida di cosecha cu a causa hamber, morto y probresa extremo ariba nos isla. Confronta cu e falta di ayudo for di gobierno colonial (Hulanda), mas cu 250 homber Arubiano mester a crusa lama ariba boto di bela y bay traha ariba e plantashinan di sucu na Cuba. E biahe aki tabata kiermen tambe cu nan mester a laga nan casa, mama y yiunan atras. Pero a base di literatura (por ehempel, Trabao a habri na Cuba) y historia oral di nos grandinan, nos sa cu e muhenan Arubiano cu a keda atras tabatin un conocemento amplio di agricultura cu a permiti nan planta y cosecha alimento pa nan yiunan. Estudionan scientifico ta clasifica e cunucu Amerindio como un sistema di produccion agrario, diversifica y rendabel, cu ademas ta conserva ecosistemanan natural y di biodiversidad. Locual ta haci e cunucu Amerindio asina special, ta su uzo di tecnicanan sostenibel cu ta yuda regenera e ecosistema na su estado natural. Por ehempel, e practica di rosa y kima cunucu, cu ta transferi nutrientenan rico den e suela prome cu bo plant’e. Na Aruba, esaki ta sucede durante nos fiesta di Dera Gai, unda algun cunukero tradicional ainda ta rosa y kima nan cunucu.
Importancia di Representacion Mediatico di e Muhe Cunukero
Kisas awor bo ta puntrando bo mes dicon e ta asina importante pa visualisa y skirbi tocante muhenan cunukero na Aruba. Kisas bo ta hay’e irelevante pasobra den bo perspectiva, no tin hopi hende muhe cunukero y si un muhe Arubiano kier planta, niun hende ta strob’e. Pero mi kier toch convence bo tocante e relevancia di representacion mediatico ariba e tema aki. Ta importante pa nos considera cu tur producto mediatico cu nos consumi, ta carga un mensahe. Y e mensahe aki ta locual ta crea nos idealnan di bida, normanan social y alabes tambe ta incentiva of descurasha nos di haci algo. E memoria colectivo di nos pais, cual kiermen tur locual hunto nos ta considera parti di nos cultura, ta un producto final di e media cu nos ta consumi. Den e caso aki, media ta referi na cada un fuente di transmision informativo: skirbimento, pintura, video, audio y mas.
Considerando e puntonan aki, na momento cu e muhe cunukero no ta aparece den media local, e no ta existi den nos memoria colectivo y pues no ta forma parti di nos idealnan di bida. Consecuentemente, esaki ta descurasha hende muhe di retoma practicanan arigicola pasobra culturalmente e no ta algo comun mas. Y na momento cu algo no ta comun den sociedad, e humano tin e tendencia di mir’e como un opcion invalido of inaceptabel.
Esaki ta un problema grandi, pasobra awor mas cu nunca ta importante pa famianan Arubiano tin acceso soberano na cuminda, sin mester depende ariba gobierno of economianan mundial. Particularmente na Aruba, unda mamanan soltero ta lidera un gran cantidad di famia, crisisnan ecologico, economico y sanitario ta forma un menasa directo y creciente pa e salud y bienestar di e famianan vulnerabel aki.
Agricultura Inclusivo y Representativo
Ta importante pa nos Departamento di Agricultura crea un programa dedica na incentiva y crea recursonan specifico pa e cunukero muhe. Santa Rosa, cual ta nos Departamento di Agricultura, ta haciendo un bon trabao den conscientisa e pueblo tocante e relevancia di plantacion y con pa integra esaki den tur tipo di cura. Sinembargo, e conscientisacion aki mester wordo reenforsa ainda mas, cu un representacion mediatico inclusivo cu ta enfatisa no solamente e hende homber agricultor, pero tambe e cunukero muhe. Esaki lo educa y motiva famianan vulnerabel den nos sociedad, pa bolbe adopta e herencia indigena di cunucu, y traha ariba un futuro unda nos tur tin acceso sostenibel y soberano na cuminda.

robotstxt: allowed

filter: keep


text:
Prome Minister Evelyn Wever-Croes: Abuso di mucha ta condenabel y mester stop GOBIERNO TA HACI SU PARTI, AWOR ABO MESTER DUNA DI BO PARTI
Prome Minister Evelyn Wever-Croes:
Abuso di mucha ta condenabel y mester stop
GOBIERNO TA HACI SU PARTI, AWOR ABO MESTER DUNA DI BO PARTI
Ta conoci cu 99% di abuso sexual di mucha, e abusador ta famia of conoci. Un persona hopi yega na e famia cu e mucha ta confia. Personanan cu mayornan ta confia cu e cuido di nan yiunan. Pa nos combati e crueldad enorme aki contra un mucha, nos tur mester haci’e. Nos por cuminsa pa evita 99% di e casonan aki door di wak miho cu kende nos ta laga nos yiunan y reconoce señalnan den e mucha of den esnan cu ta wak pa e mucha.
Gabinete Wever-Croes I y II, a bin ta trahando constantemente riba leynan y proceduranan pa percura pa castigonan hopi mas severo pa abusadonan. Pero tambe riba prevencion y educacion, cu ta hopi importante. Enfaticamente Prome Minister a expresa di ta condena abuso sexual di mucha y desde su entrada den politica na 2009, el a uni na e causa aki participando na tur marcha pacifico cu tabata tin desde e tempo ey pa e tema aki. Na e comienso di Gabinete Wever-Croes, mesora a nota cu mester a pone prioridad na e veld social, pa cua motibo tambe mesora a cuminsa traha riba e problematica aki.
Minister di Husticia y Asuntonan Social, señor Rocco Tjon, a informa riba e accionnan cu Gabinete Wever-Croes a tuma contra abuso sexual di menor riba e terenonan di Prevencion, Cuido di victima, Investigacion y Castigo.
PREVENCION
- Meldcode / Codigo di protecion / Signs of safety.
- Family Justice Center / Cursonan pa ful e veld social door di European Family Justice Alliance.
- Campaña nacional ‘Mi Mesun Heroe’.
CUIDO DI VICTIMA
- MOU entre ful e cadena, caminda ta garantisa cuido psicologico pa e victima y tambe un
psicologo pa guia e interogacion. Di e forma ey e caso cu ta wordo presenta ta mas solido.
- “Vertrouwensarts”, medico forensico a wordo apunta y ta specialisando den e materia.
INVESTIGACION
- Certificacion di zedenrechercheurs y psicologonan pa studioverhoor di menornan
di edad.
- A busca tur material nobo pa aregla e studioverhoorruimte.
- Guia nobo pa maneha casonan di agresion sexual di parti OM.
- Preparando introduccion di ‘recherche psycholoog’.
CASTIGO
- Castigo maximo a wordo hisa na 2020.
- Delito sexual no ta caduca. No ta importa cuanto tempo pasa, si tin prueba, e abusado lo haya su castigo.
CAMPAÑA NACIONAL ‘MI MESUN HEROE’
Diaranson 31 di augustus anochi, e Campaña nacional ‘Mi Mesun Heroe’ lo inicia su prome episodio na TeleAruba. E Proyecto aki ta conta cu 52 episiodo educativo pa nos muchanan pero sigur tambe pa nos mayornan.
PRIORIDAD NUMBER UN
E problematica aki ta prioridad number un desde di inicio di gobernacion di Gabinete Wever-Croes y ta keda e prioridad number un tur dia pa percura pa nos muchanan wordo protehi. Pasobra nos muchanan ta mira riba adultonan pa protehe nan pa cua motibo Gobierno ta pone esaki como prioridad hopi halto riba agenda den gobernacion. Cu stapnan firme y sigur, nos ta conbati e problema di abuso di menor.
“E realidad di e percentahe di abuso di menor, 99% di abuso sexual di mucha, e abusado ta famia of conoci, ta alarmante. Pero e ta un indicacion fuerte cu banda di leynan, nos mester cuminsa enfoca mas den e famia. Gobierno a y ta haci di su parti. Pero cada ciudadano mester duna di su banda. Prevencion ta den bo man!”,Prome Minister Evelyn Wever-Croes a duna di conoce.


text:
Dia 1 di april di e aña aki e Decreto Nacional di Codigo di Proteccion a drenta na vigor. Dialuna 10 di mei 2021 Minister Glenbert Croes conhuntamente cu e team dinamico di Codigo di Proteccion, bou liderasgo di coordinador nacional di implementacion di Codigo di Proteccion, Sue-Ann Ras, a lansa e website di Codigo di Proteccion, cu lo fungi como un herment principal pa tur nos profesionalnan den veld.
Codigo di Proteccion ta un di e proyectonan cardinal y un di e logronan grandi di Sociaal Crisis Plan.
Kico ta e Ley di Codigo di Proteccion?
E Ley di Codigo di Proteccion ta un plan di 5 paso, unda ta describi con un profesional mester anda cu e señalnan di (sospecho di) abuso di mucha.
E motibo pa introduci Ley di Codigo di Proteccion
E casonan di abuso di mucha na Aruba ta preocupante. Y no por descarta cu e Tratadonan Internacional como tambe nos leynan local, e.o. netamente e Tratado Internacional di derecho di mucha (art. 19) ta obliga nos como pais pa tuma tur medida necesario y adecuado, huridico y gubernamental pa protega nos muchanan contra tur forma di e.o. violencia fisico y mental. Banda di esey tin e rapport di UNICEF for di 2012, cu a indica bon cla cu nos pais ainda no ta cumpli cu e tema di proteccion di nos muchanan contra tur forma di abuso. Un rapport cu a keda scondi y neglisha! E suceso lamentabel y tragico di abuso di mucha na 2017.
Kico Ley di Codigo di Protecciion ta encera
E articulonan relevante di Buki 1 BWA ta articulo 243, cual ta na vigor desde 1 di juni 2019. Articulo 243 ta indica e.o. kico ta compronde bou di abuso di mucha y cu mester apunta un instancia cu lo fungi como e AMK of e ‘Advies-, en Meldpunt voor Kindermishandeling’. Bureau Sostenemi ta apunta como e Advies en Meldpunt Kindermishandeling (AMK) pa Aruba. Articulo 243 d ta ofrece un base di delegacion (delegatiegrondslag) pa elaboracion di e reglanan di Codigo den un Decreto Nacional (Lbham), cual a drenta na vigor desde 1 april 2021.
E regulacion di e pasonan di Codigo ta encera tambe cu mas grupo di profesional cu ta traha cu mucha, ta obliga pa sigui e pasonan di Codigo di Proteccion, ora nan tin preocupacion, señal of sospecho di abuso di mucha.
COLABORACION AUGEO Y UNICEF
Dos partner importante den henter e proceso di desaroya e website tabata Augeo Foundation y UNICEF NL. Ambos partner a brinda nan sosten y ayudo tecnico, pa Aruba por tin un website relevante y atractivo den contenido pa e profesionalnan na Aruba. Ambos partner di Hulanda ta sumamente orguyoso cu e desaroyo y lansamento di e website. Manera Augeo Foundation a indica den su video, e nomber Codigo di Proteccion ta un excelente escogencia, paso e ta referi na brinda proteccion y siguridad na nos muchanan.
E website di Codigo di Proteccion ta specialmente dedica na tur nos profesionalnan den 4 sector: Social, Enseñansa, Husticia y Salubridad Publico. Nan por haya mayoria informacion tocante Codigo di Proteccion y henter su implementacion y desaroyo. E website tin diferente tab cu por klik riba dje, p’asina bo keda informa y hasta tin e seccion di haci test di Codigo di Proteccion, como tambe e preguntanan frecuente y nan contestanan. Por bishita nos website www.codigodiproteccion.com


text:
E miho sonjonan ta esunnan cu bo ta sonja lanta!
Bo tabata sa?
Bo sa cu nan ta bisa cu e miho sonjonan ta esunnan cu bo ta sonja lanta, cu bo wowo habri.
Sera bo wowonan un rato asina y bay bek den e tempo cu bo tabata un mucha.
Pensa riba lo siguiente: ‘Kico bo kier a bira dia bo bira grandi?’
Bo a logra esaki? Pakico si of pakico no?
Awo habri bo wowonan y pensa pa bo mes, si ainda bo tin e mesun sonjo of deseo.
Kico bo lo kier hasi pa logra loke bo a sonja di dje y podise te hasta un tiki mas!
Scirbi nan pa bo mes den un schrift of notebook.
Repasa nan tur dia. Ki stap bo kier of por tuma awe?
Hasi’e sin miedo!
Y majan atrobe hasi e mesun ehercicio.
Y otro majan.
Y tur dia cu ta sigi.
E miho sonjonan ta esunnan cu bo ta sonja lanta!
Bo tabata sa?
Ban hunto hasi nos sonjonan pa nos bida realidad.
Tambe pa nos comunidad.
Y pa nos mundo!
Exito!
Bo mag comparti bo experencia cu e lesadornan di Comprondiendo Bida riba e pagina di Facebook.
Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
‘Sea bo mes’
Sea bo mes, con facil of dificil esaki ta? Ora nos papia di ‘Sea bo mes’ nos ta papia di bo autencidad. Loke di bo ta destaca como cualidad y personalidad. Pa bo haja sa esaki ta importante pa di chikito esunnan cerca di bo, mira bo como un ser cu mester discubri bida ainda. Pues cu bo mester di inspiracion, amor, cuido, pero tambe disciplina y orden y hopi guia. Guia cu ta pone bo mira mundo como un lugar unda bo ta safe y cu ta yuda nos discubri y scoge na un forma conciente, dor di duna tempo, atencion y informacion na nos. Esaki ta educacion conciente y balioso.
Una bes bo bira grandi, hendenan cu topa bo, lo discubri bo autencidad. Y esaki ta un punto cu por yuda bo pa logra bo metanan di bida. Bo no mester ataca otro pa bo luci. Bo grandesa lo luci atrabes di bo birtudnan y bo vishon riba bida. Esakinan ta cualidadnan di un hende madura. Loke hopi biaha ta busca den diferente funcionnan.
Un hende autentico ta para pa su opinion y no tin miedo di expres’e. Importante si ta, e forma con bo ta expresa bo opinion. E no mester ta a base di kibra un otro, pero pa comparti loke bo ta haja cu ta importante y pakico. Un hende cu ta getrain pa discubri e cualidadnan autentico den un hende, lo sa di biaha ‘ken ta’ y ‘ken no ta.’
Sinja bo yiu y otro mucha cu bo conoce con pa ta su mes, dor di ta e miho ehempel pa nan. Exito!
Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Tin hende ta bisa cu bo tin cu biba bida sin pensa riba majan.Bida ta sinja nos cu esaki no ta berdad. Tur loke bo no regla na tempo lo persigi bo un dia. Y esaki por tuma bo hopi mas tempo pa drecha e asunto bek.
Nos ta biba den un periodo cu tur cos ta bira mas complica cada dia. Di otro banda e forma di educa na cas y scol no semper a cambia. Nos comunidad y sistema di biba riba un isla chiquito no semper ta stimula bo pa pone tambe orden y disiplina den bida for di un edad jong. Y estudio ta mustra cu e prome 6 anjanan di un mucha pa gran parti ta set su norma y balornan y karakter cu ta bira su guia. Loke un mucha no sinja na chikito, e lo no usa na grandi. A menos cu e ta un hende hopi conciente. Dicon? Simpel, paso e no sa. Niun hende a bis’e. Ban inverti mas den lanta muchanan sabi y felis pa asina nan bira ciudadanonan responsabel y comprometi cu nan comunidad y mundo. Ban Tuma Tempo!
Mi no ta corda exactamente ki dia Green Vibes a habri su portanan. Mi sa cu su benida a hasi mi curason super contento. Porfin, un tienda dedica na fruta y berdura local y productonan cu por juda nos cada un sinja planta. Mas contento ora mi a jega e prome biaha y a topa tur e bakinan yen di tur sorto di berdura fresco. Mi a cumpra na smaak y a traha tur sorto di receta cu mi mes a inventa. Soppi di e berdura cu mi a cumpra, pasobra soppi di berdura semper ta smaak bon. Mi a traha veggie bitterbal, stoba di berdura y garbanzo. Ki contento mi tabata dia mi a topa cu e patianan chikito, mes chikito y dushi manera mi padushi Cojashi tabata planta den su cunucu.
Pero un dia mi a topa Ari, e donjo y e la conta mi di e contratiemponan cu e ta topa. Esta tristo con un hoben cu a hinca tur loke e tin y su alma den su pashon pa plantacion tin cu lucha pa por wanta cabes riba awa. Mi persona y otro cliente fiel tabata jud’e cu promocion via nos pagina di Facebook y palabra di boca.
Nos a keda bin bek, pero nos tambe tabata ripara cu e surtido tabata bira cada bes menos. pero toch nos a keda mantene speransa. Finalmente Ari a anuncia cu Green Vibes lo sera pa fin di april.
Esaki tabata mi e ultimo biaha cu mi a haja dushi milon local, pampuna di botter y tomati cu no ta smaak awa. Mescos cu ami, mas cliente fiel ta spera di por sigi haja fruta y berdura di The Landfarm cumpra na un otro forma, podise manera e groenteboernan antes tabata pasa bende den e becindadnan na Hulanda.
Nos ta spera riba un man cu por juda, un milager, algo, pero pa e dushi berdura y frutanan di Green Vibes por sigi jega den nos cushina… Nan ta pa cuminsa organico, non GMO y di nos propio suela y cultiva for di e pashon di un yiu di tera.
Felicidad, nos tur ta busc’e! Conciente of inconciente y e caminda cu ta hiba nos na dje, por ta un caminda di rosa of un caminda jena cu sumpinja. Ta depende di e nivel di conciencia di cada hende. Ta depende di su criansa, educacion y informacion cu e a busca pa haja su caminda. Buscando felicidad no ta asina dificil, si hopi profundo y fastioso ora bo mester wak bo mes den spiel.
Cuminsa pensa riba loke ta scirbi aki riba y keda pendiente pa e proximo articulo.
Mi ta realisa cu e metanan grandi tin ora ta scondi den e cosnan chikito, manera e brasa di mi nietonan.
Dia di mama 2015, un ocashon cu a pone mi refleha riba mi diferente rolnan den bida. Di muhe cu a bira mama decadanan pasa, awe mi ta pone aserca e mama cu a bira wela. Mirando bek mi ta corda e idealnan di mi como mama. Mi tabata kier ta un mama cu lo dedica hopi tempo na su yiunan. Mi kier a bira e mama cu concientemente lo a mira su yiunan crese. Mi kier tabat”ey pa nan den cada fase di nan bida. Mi ta corda cu un amiga tabata jama un mama asina un ‘oermoeder’, e ‘mama Original’ mi lo traduci esey. Mi a logra esaki na Hulanda, te dia cu mi a bolbe Aruba y a cuminsa traha como trahado social-educativo den trabou comunitario. Akinan mi a descubri mi afinidad hopi grandi pa traha na un miho comunidad y un miho mundo, manera mi a sinja den mi estudio na Hulanda. Mi a traha podise cu demasiado dedicacion y mirando bek mi ta lamenta cu mi no a bira e mama cu mi a desea di ta den mi vishon di bida. Mescos cu asina hopi mama di mi generacion, mi kier a duna mi yuinan mas cu ami tabatin. Y den e proceso aki mi ta haja cu segun mi, mi a slek den e cos di mas importante cu un major por duna su yiunan, esta ‘tempo’.
Tempo a sigi pasa y tanten mi a bira wela tambe. Y aki, na cierto momento mi a priminti mi mes di no hasi mesun fout. Circumstancianan a pone cu pa un par anja mi a pasa hopi tempo cu mi nietonan. Y aki a crese un otro vishon den bida. Si antes mi kier a cambia e mundo, awe mi ta realisa cu e metanan grandi tin ora ta scondi den e cosnan chikito, manera e brasa di mi nietonan. Mas cercania cu mi yiunan mester di mi y relacionnan genuino. Bida den e bida aki nos por bibé un solo biaha.
Mi a sinja di ta mas conciente di mi escogencianan. Tempo y cosnan material ta pasa bay, e recuerdonan felis ta sigi cu mi te den eternidad. Biba un bida mas simpel, purba di inspira otro sin carga cu henter e mundo y biba mas den e cualidadnan di mi curason a duna mi hopi pas.
‘Tuma Tempo’ pa saborea momentonan balioso, cu no semper ta bolbe ta importante pa mi. Tuma tempo pa hasi, refleha y sonja. Bida ta super y universo ta jena cu amor y felicidad. Nos tur por sinja con pa gara e trein di felicidad, prome cu e bay laga nos. Felis siman di e mama cu a bira un wela felis!
Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur.
Un bon amigo a jega di bisa mi cu nos ta biba bida cu bista den futuro y nos ta compronde bida mirando atras. Pa mi, esaki ta sinti manera hopi berdad.
Sesenta anja tabata parse mi hopi bieuw tempo mi tabatin 20-30 anja. Awor cu mi a jeg’e, mi ta sinti mi sigur di mi mes y e escogencianan cu mi a hasi. Escogencianan a base di e libertad cu mi ta sinti. Libertad di wak atras riba mi bida y bisa mi mes ‘den cada situacion mi a hasi lo miho cu mi tabata por, bou di e circumstancianan cu mi tabata aden.’
E dushi di 60 ta cu mi por afford pa no tin pura, mi no tin mester di ansha mas. Mi a pone mi marcanan di pia y e pianan lo sigi cana nan propio caminda. Ki luho, porfin mi por permiti mi mes e luho pa ‘Tuma Tempo.’
Como hende, hopi biaha nos ta puntra nos mes, si nos a hasi e miho. Ami ta kere cu si. Nos por hasi solamente nos best. Pasobra nos no por scoge pa otronan, ni cuanto nos ta stima nan. A lo largo di bida mi a sinja pa laga hopi di mi sonjonan cay, mescos cu mi idealnan, pasobra hopi cos no ta den mi man. Mi mester a sinja laga bay y wak cosnan bay robes, mientras cu mi sa cu por a bay otro.
Mi a gradici pa mi logronan, ora mi a sinti cu mi por a hasi un diferencia den mi mesun bida, pero tambe di otronan. Dunando hopi di mi mes pa logra un pais, un mundo miho y metanan grandi, mi a sinja mas y mas cu e felicidad mas grandi tin ora ta den cosnan asina chikito manera un hende cu ta duna mi un brasa, pasobra e palabranan cu mi a bisa of scirbi a jud’e den su bida.
Of un mucha chikito cu ta corda e cosnan creativo cu nos a traha hunto, te hasta ora nan a bira mucha grandi caba.
Tambe mi a mira hopi oportunidadnan pasa bay, pa mi mes y pa otronan, talentonan cu nunca a florece. Bida ta escogencia. Mi a mira alegria y inhusticia, gratitud y envidia, inspiracion y weganan di poder.
Mi a admira e bunitesa di creacion y e danjo di mannan humano. Y mirando bek, mi a haja semper loke mi a pidi, conciente of inconcientemente. Maske no semper mi a realisa esey na e momento cu mi tabata ‘eynan’.
Mi ta corda cu desde un edad hopi jong mi a pone dos meta den mi bida. E prome ta cu mi kier laga atras un mundo miho cu mi a haja, pasobra mi kier pa mi yiu- y nietonan tambe tin un habitat pa nan biba. Di dos ta cu dia mi jega na fin di e caminata humano, mi por bisa mi mes cu tabata bale la pena pa biba.
Mi no sa si mi a logra e prome meta. Mi no ta hopi contento di e mundo cu nos ta bibando aden actualmente. Mucho guera, mucho violencia, mucho descordia, pero mi tin speransa riba un majan cu lo surgi un dia cu ta miho cu su ayera. Mi por bisa solamente cu mi a hasi mi best y mescos cu ami, mi a topa hopi otro hende cu ta hasiendo mescos y cu ta un inspiracion pa mi.
Asina mi ta jega na e di dos meta. Y mi conclushon ta ainda cu mi a biba un bida cu ta bale la pena. Pa mi mes, sin cu mi mester di e balorisacion di otro hende. Nos cada un tin nos balornan interno y esaki ta diferente pa cada un. Den mi opinion nos lo tin pas dia nos acepta esaki como berdad universal.
Mi ta agradecido na e projecto cu mas a marca mi bida ‘Comprondiendo Bida’ cu a start manera un experimento y a bira mi companjero fiel pa casi mita di e anjanan mi tras. A lo largo di tempo ‘Comprondiendo Bida’ a bira mi caminata y buskeda di contestanan di bida cu mi a comparti cu un publico mas grandi. Un proceso cu nunca ta caba. Cada stap lo hiba na e proximo y podise ta asina bida ta intenciona di ta. Un proceso, sin expectativa, ni lucro, ni luho. Un proceso cu ta hiba cada un di nos na nos mes. E esencia di ken nos ta…
Mi lo sigi hasi mi best, pero mas cu tur cos, sigi gosa cada minuut di mi caminata riba e planeta aki. Y di paden tin un stem cu ta bisa mi ‘Lo miho ainda tin cu bini.’ Y di esey mi tin sigur. Mi ta agradecido na Bida pa cada experencia, su dushi y su zuur. Nan a sinja mi pa aprecia y balora e persona principal den e storia di mi bida, esta ‘mi mes’.
Mi a sinja cu mundo ta sigi lora toch. Cu mi of sin mi.
Porfin mi a compronde e berdad grandi cu como hende, nos ta asina insignificante compara cu e Universo cu no tin fin.
Dushi! Mi tin mas tempo awo, pa mi mes, esta un luho asina balioso.
Esta dushi bida ta!
Awe ta dia pa haja sa mas di Autismo. Ami ta e mucha cu ta mustra sano y bon. Mi a nace cu diez dede na pia y man. Pero tin algo diferente, algun caminda den mi mente, Y kiko e ta, niun hende no sa.
Ami ta e mucha cu ta mustra sano y bon.
Mi a nace cu diez dede na pia y man.
Pero tin algo diferente, algun caminda den mi mente,
Y kiko e ta, niun hende no sa.
Ami ta e mucha cu ta pasa duro na scol,
Juffrouw ta bisa mi por siña masha bon.
Nan ta yama’mi pa ‘floho’ y mi mester por sa,
Pero e cos ta, min’sa unda pa cuminsa.
Ami ta e mucha cu no kier bisti e flanel ey
Pasobra e ta molestia.
Mi no por wanta cierto zonido ni holor,
Y tin cuminda mi no kier ni wak!
Ami ta e mucha cu no por catch e bala
Y mi ta cay lihe,
Muchanan ta kies mi delaster pa nan team
Para eynan ta warda, nan no sa cu mi ta sinti’e?
Ami ta e mucha cu nan no kier hunga cun’e.
Esun cu nan ta tenta.
Mi ta purba hasi mescos cu nan,
Mi por imita.
Loke mi ta hasi fout, mi no sa.
Ami ta e mucha cu ta grita y sapatia,
Mi ta parse “malamucha”. Bo nunca lo sa con e panico paden ta.
Ora mi perde den mi miedo y ta rabia.
Ami ta e mucha cu ta mishi rond y cana bay.
Nan ta bisami sinta keto y hasi bon.
Mi lo hasi’e si mi tabata por….
Bo ta kere mi a kies pa ta foi control?
Ami ta e mucha cu curason kibra,
Maske ta parse cu no ta importa. Ami ta e mucha cu mester wordo stima,
Tambe acepta y valora.
Mi ta e mucha malcomprendi,
Diferente, pero mescos cu bo mi ta!
(Traduci & Adapta for di “The Misunderstood Child “ di Kathy Winters)…. cu danki na Fundacion Autismo Aruba
Na caminda pa Maart 8, Dia Internacional di Hende Muhe: Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos sion:’Un mundo cu mesun derecho pa tur’…
Na caminda pa Maart 8, Dia Internacional di Hende Muhe:
Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos vision:’Un mundo cu mesun derecho pa tur’…
Den un comunidad ideal:
1 E famia ta central.
2 Tin oranan di trabou flexible y posibilidad di traha part time y traha for di cas.
3 Tin bon condicionnan di trabou secundario.
4 Tin training di personal riba contenido di trabou.
5 Tin training di personal riba desaroyo personal y calidad di bida (stress/wellness).
6 Tin judansa social cu ta tene cuenta cu e realidad di e trahado y ta traha na prevencion, na lugar di traha curativo. Esaki ta nifica cu ta warda pa problema escala prome cu duna judansa. E ora ta laat y ja danjonan ireparabel por a tuma lugar cu tin ora no por cura mas, cu tur bon intencion di mundo.
7 Tin un bon structura di coperacion bou habitantenan y judansa di instancianan social y educativo den bario cu ta sali for di e necesidadnan di e habitantenan mes.
8 Ta stimula hendenan muhe pa copera cu otro y si ta necesario traha den forma di coperativa.
9 Ta duna informacion y educacion na majornan con pa lanta nan jiunan segun e declaracion internacional di derechonan humano y derechonan di mucha.
10 Ta stimula un mente critico y asertivo cerca e hende muhe cu hopi biaha ta cabes di famia. Asina e por educa su jiunan di chikito pa sa nan derecho y ta evita manipulacion di instancianan y personanan individual.
11 Poniendo e hende muhe central den desaroyo di un pais ta e unico forma pa un dia jega mas cerca di e ideal pa bira ehempel pa mundo.
12 Ta honra no solamente e hende muhe cua bira exitoso dor di un carera briyante, pero tambe e hende muhe cu a lanta su hopi yiunan su so fregando vloernan di otro hende, lorando man cu bolo y snacks y bibando di un suma minimo di asistencia social. Tambe e grupo grandi di hende muhe cu ta juda otro den silencio, ta resa y pidi pa otro den silencio. Hende muhe ta e curason cu ta laga nos sociedad briya y vibra.


text: KRALENDIJK – “Ta posibel bula entre Boneiru i Kòrsou, solamente durante siman.” Esaki ta loke gezaghèber Edison Rijna a menshoná fin di siman pasá, tokante loke ta posibel entrante e siman aki. “Di djaluna pa djaweps por bula pa Kòrsou. No ta posibel pa awor, bula durante fin di siman entre e islanan menshoná. Esaki pa evitá hopi moveshon di hende ku ta biaha spesialmente fin di siman. Horeka por habri mas trempan i anochi no mas lat ku 10’or di anochi. Ta pèrmití pa awor no mas lat anochi, debí ku momentu e persona bebe hopi alkohòl, e ta bira kontentu di mas i no tin bon kòntròl riba e komportashon, ku tur e konsekuensia. Pues e ta un riesgo i pa awor ta evitá esaki. Si e komportashon di e hende ta bon, ta hasi posibel pa lugánan por keda habri mas lat anochi (mas lat ku 10’or). Otro kos ta; si un persona di Kòrsou biaha pa Boneiru sin PCR tèst, e tin ku bai den karentena pa 14 dia. Ta bon pa rekordá; si bai den eksterior i si e hende tèst positivo pa CoViD-19, e no por regresá Boneiru. Tur gastu debí ku e mester a keda mas largu ku el a plania den eksterior, ta pa e persona mes”,gezaghèber Rijna a bisa.


text:
Willemstad – Manera informá anteriormente, den bista di diferente alegashonnan relatá na kalidat di gasolin, Curoil a laga hasi tèstnan adishonal na laboratorionan internashonal di e gasolin ku tin aktualmente riba merkado. E resultadonan risibí, ta verifiká ku e produkto ta kuadra ku e spesifikashonnan stipulá pa gobièrnu di Kòrsou. Mirando e inkietut ku ta reina den nos komunidat tokante e kalidat di gasolin, resientemente Curoil a indiká na gobièrnu di Kòrsou ku e kompania ta pará habrí pa laga un partido independiente hasi evaluashonnan adishonal di e produktonan ku Curoil ta distribuí, pa di e forma aki kita e inkietut ku ta reina den nos komunidat.
Manera ya ta konosí, Curoil tin dos aña ta importá produkto i den e proseso aki ta mantené su mes na e normanan di kalidat stipulá pa gobièrnu di Kòrsou. Pa loke ta trata gasolin, 14 tèst ta keda regulá pa medio di un mínimo/máksimo di balor permití pa keda tèst. Curoil na su turno, ku mira riba desaroyonan riba merkado, a añadí 4 tèst adishonal. Pues, en total 18 tèst ta keda hasí ku kada batch di gasolin ku keda importá.
Den e proseso, for di kompra te ku entrega di produkto na pòmpnan di gasolin, tin 3 diferente momento klave ku e gasolin ta keda di tèst pa laboratorionan independiente, ku ta kontrolá si e kalidat di e produkto ta kuadra ku e spesifikashonnan vigente:
1. Na momento ku karga e produkto na barku, e proveedor mester entregá un rapòrt di laboratorio indikando ku e komponentenan di e produkto ta kuadra ku e spesifikashonnan rekerí.
2. Na momento di deskargá e produkto na Kòrsou, ta kue un muestra i un laboratorio independiente ta verifiká si e komponentenan di e produkto ta den e márgen stipulá. E kontròlnan ta tuma lugá di forma imparsial dor di diferente kompanianan di inspekshon lokal (p.e. Inspecciones, Intertek i Saybolt) i e tèstnan ta keda hasí pa e laboratorio di CRU/RDK i/òf un laboratorio internashonal skohé pa e kompania di inspekshon.
3. Promé ku e produkto yega pòmp, ta bolbe kue un muestra di e produkto den tanki i e kompania di inspekshon ta verifiká e kalidat pa medio di tèstnan na laboratorio.
Pues tur produkto ku ta subi riba nos merkadonan lokal ta pasa den un proseso imparsial i strigente pa garantisá kalidat. Pa loke ta trata e gasolin ku tin aktual, a ripití e tèstnan pa ku entre otro corrosion, gum formation i oxidation stability pa asina verifiká e kalidat. Adishonalmente, Curoil a aserká 2 diferente laboratorio na Merka ku tambe a hasi tèstnan di kalidat. Tur resultado risibí ta konfirmá ku e produkto ta kuadra ku spesifikashonnan vigente.
Ku esaki, Curoil a hasi tur loke ta na su alkanse pa garantisá ku e produkto ku ta keda importá ta kuadra ku normanan stipulá pa gobièrnu. Apesar di esaki, nos ta konsiente ku ta reina un inkietut den nos komunidat pa ku e kalidat di e produkto. Pa e motibu aki, Curoil a indiká na minister ku e kompania ta pará habrí pa laga un partido independiente hasi un evaluashon adishonal di e produktonan ku e ta importá, sperando ku esaki ta kita e inkietut ku ta reina den nos komunidat.
Curoil tin un kompromiso pa sirbi nos komunidatnan di Kòrsou i Boneiru dor di garantisá suministro di produkto petrolero, i den esaki, ta kumpli na tur momento ku regla- i normanan vigente.


text:
KRALENDIJK – Promé Minister Mark Rutte a informá djamars anochi (ora di Hulanda) durante un debate di Tweede Kamer ku Boneiru i Aruba ta bai bira kódigo oraño. Pues tantu Aruba i Boneiru no ta isla rekomendá pa bishitá komo turista. E Minister Presidente di Hulanda ta menshoná ku ta rekomendá solamente pa biaha pa e islanan menshoná, si ta trata di un biahe nesesario. No ta rekomendá pa biaha pa algun dia di plaser. E kódigo pa e islanan ainda ta hel i entrante djarason 16 di desèmber esaki lo bira oraño. No ta konosí kuantu tempu esaki ta keda na vigor.
E medida èkstra no ta debí ku na Boneiru i Aruba tin hopi kaso di hende infektá ku CoViD-19. E problema ta ku na Hulanda tin un problema grandi ku hopi hende infektá ku e vírùs menshoná i konosí. “No ta sin motibu a duna e informashon i rekomendashon pa no biaha pa e islanan Aruba i Boneiru. Si bo hasié, bo ta un persona asosial. Mi no ta mira un motibu pa pone un regla awor pa un hende no por biaha. Esei ta algu hopi fuerte pa e hende. E tin konsekuensia tambe pa loke ta trata e parti di karga. Ta na kada persona pa mantené nan mes na e regla, pa evitá ku CoViD-19, ta sigui plama entre otro na Hulanda”, Promé Minister di Hulanda Mark Rutte a bisa durante un debate den Tweede Kamer kaminda el a papia di e medidanan pa ku corona vírùs.


text:
Kralendijk – E próksimo simannan ta finalisá e asina yamá ‘Tourism Recovery Plan’ (plan di rekuperashon di turismo) ku tin komo meta pa akselerá rekuperashon di sektor turístiko, asina ku ta responsabel atrobe pa risibí turista.
E último tempu ku aporte di stakeholdernan lokal, entre otro TCB, BIA i BONHATA, agensianan di biahe i kompanianan di aviashon, bou di direkshon di tim Masterplan 2030 a formulá un plan di akshon den forma di konsepto ku ta den liña ku e Plan Maestro Stratégiko pa Turismo i e seshonnan di Plan Maestro 2030 ku anteriormente a dediká na turismo. Na mes momentu a sinkronisá e plan ku realidat di e époka despues di corona, den kua siguridat di tantu komunidat boneriano komo di nos bishitantenan ta para sentral.
Riba invitashon di Entidat Públiko Boneiru e stakeholdernan for di sektor turístiko a asistí na un presentashon di e ‘Concept Tourism Recovery Plan’ (konsepto di plan di rekuperashon di turismo). Gezaghebber Rijna tabata e promé orador ku a hiba palabra. El a informá e presentenan ku durante e próksimo dianan e Tim di Maneho Insular ta konsultá ku vários eksperto (entre otro di e Instituto di Reino pa Salú Públiko i Medio Ambiente – RIVM) tokante ki dia i bou di kua kondishon ta habri frontera bèk. Toma di desishon tokante esei ta tuma lugá riba djarason próksimo. Konsehero di portofolio Hennyson Thielman a splika ku na momentu di traha e plan di akshon a hasi uso tambe di investigashonnan internashonal di eksperto tokante kon turismo lo bai desaroyá su mes durante e añanan binidero. A base di tur informashon disponibel a desiñá un maneho ku ta enfoká riba tres aspekto:
1. Rekonstruí e merkado eksistente.
2. Diversifikashon di e oferta turístiko pa hasi Boneiru (mas) atraktivo pa bishitantenan ku un patronchi di gastamentu mas haltu ku promedio i ku ta skohe konsientemente pa eksperensiá aktivamente e ‘Bonaire Experience’.
3. Alsa enbolbimentu di komunidat ku turismo mediante desaroyo di aktividatnan lokal kultural i outéntiko ku ta laga turistanan eksperensiá e ‘berdadero Boneiru’.
Diputado di Turismo Elvis Tjin Asjoe a alegá ku e krísis di corona ta ofresé Boneiru e oportunidat pa den un forma akselerá hasi e transakshon deseá di turismo masal pa turismo di kalidat, loke ta kuadra ku e aspirashon pa yega na un komunidat sostenibel ku mantenshon di kultura i naturalesa konforme e konsepto di Blue Destination. Kolegio Ehekutivo a reservá medionan pa ehekushon di e Plan di Rekuperashon di Turismo. Pa finansiamentu mas aleu i ekspertisio adishonal Kolegio Ehekutivo ta konsultá ku e ministerionan konserní i Union Oropeo. Awor na promé lugá ta bai prosesá e reakshonnan i sugerensianan ku e stakeholdernan ku tabata presente a trese dilanti, pa despues mas pronto posibel presentá e vershon definitivo di e Plan di Rekuperashon di Turismo na Konseho Insular. Despues di aprobashon lo integrá e plan aki den Plan Maestro 2030 ku mas lat den e aña aki lo keda presentá.
DIVERSIFICATIE ‘KEY’ IN HET BONAIRE TOURISM RECOVERY PLAN
Kralendijk – De komende weken wordt de laatste hand gelegd aan het zogeheten Tourism Recovery Plan dat tot doel heeft het herstel van de toeristische sector te bespoedigen zodra het weer verantwoord is toeristen te ontvangen.
De afgelopen tijd is met input van lokale stakeholders waaronder TCB, BIA en BONHATA, reisorganisaties en luchtvaartmaatschappijen onder regie van het team Masterplan 2030 een concept-actieplan opgesteld dat in lijn is met het Strategisch Toeristisch Masterplan en de eerdere aan de aan het toerisme gewijde Masterplan 2030-sessies. Tegelijkertijd is het plan afgestemd op de realiteit van het post-coronatijdperk waarin de veiligheid van zowel de Bonairiaanse samenleving als de bezoekers centraal staat.
Op uitnodiging van het openbaar lichaam Bonaire hebben de stakeholders uit de toeristische sector een presentatie van het Concept Tourism Recovery Plan bijgewoond. Gezaghebber Rijna deed de aftrap. Hij informeerde de aanwezigen dat het EBT de komende dagen met diverse deskundigen (onder meer van het RIVM) overlegt wanneer en onder welke voorwaarden de grenzen worden heropend. Besluitvorming daarover vindt woensdag plaats. Portefeuille-adviseur Hennyson Thielman lichtte toe dat bij het maken van het actieplan ook gebruik is gemaakt van internationale expertstudies over hoe het toerisme zich de komende jaren zal ontwikkelen.
Op basis van alle beschikbare informatie is een driesporenbeleid uitgestippeld:
1. Bestaande markt terug opbouwen
2. Diversificatie van het toeristisch aanbod om Bonaire aantrekkelijk(er) te maken voor bezoekers met een bovengemiddeld bestedingspatroon die bewust kiezen voor het actief ondergaan van de ‘Bonaire Experience’
3. Het verhogen van de betrokkenheid van de Bonairiaanse gemeenschap bij het toerisme door culturele en authentieke lokale ondernemingsactiviteiten te ontwikkelen die toeristen het ‘echte Bonaire’ laten meebeleven
Gedeputeerde van Toerisme Elvis Tjin Asjoe betoogde dat de coronacrisis Bonaire de gelegenheid biedt om versneld de gewenste transitie te maken van massa- naar kwaliteitstoerisme, passend in het streven naar een duurzame samenleving met behoud van cultuur en natuur conform het Blue Destination-concept. Het Bestuurscollege heeft middelen gereserveerd voor de uitvoering van het Tourism Recovery Plan. Voor verdere financiering en aanvullende expertise wordt overlegd met de betrokken ministeries en de Europese Unie. De door de aanwezige stakeholders naar voren gebrachte reacties en suggesties worden nu eerst verwerkt waarna de definitieve versie van het Tourism Recovery Plan zo spoedig mogelijk aan de Eilandsraad wordt voorgelegd. Na vaststelling zal het worden geïntegreerd in het Masterplan 2030 dat later dit jaar wordt gepresenteerd.


text:
A DETENÉHÒMBER PA LADRONISIA
Riba djaluna 31 di mei a detené un hòmber di inisial R.R.R.M. di 27 aña na Bario Santa Rosa en konekshon ku ladronisia di un outo.
KANDELA DEN KAS
Riba djaluna 31 di mei sentral di polis a risibí notifikashon tokante un kandela den un kas situá na Kaya Jolanda. Bisiñanan a nota huma ta sali for di un bentana di e kas. Agentenan ku a yega na e sitio a tuma e libertat di paga e kandela via di e bentana. Brantwer ku a yega algu mas despues a drenta e kas pa haña un mihó bista di e situashon. E habitantenan di ekas no tabatei presente durante ku e kandela a surgi.


text:
DOMEINBEHEER
Domeinbeheer (Servisio pa Atministrashon i Maneho di Tereno Públiko)
ta forma parti di Ministerio di Tráfiko, Transporte i Planifikashon Urbano
RUMBO PA EKSELENSIA
Domeinbeheer tin e meta pa mehorá su servisio na kliente.
Tambe Domeinbeheer tin e meta pa hasi mihó uso di su rekursonan pa kontribuí mas na desaroyo sosio-ekonómiko di Kòrsou.
SENTRO DI SERVISIO
Un di e puntonan di mehora ta e Sentro di Servisio di Domeinbeheer ku a habri den 2017. Den e sentro moderno i atraktivo aki tin hopi espasio i kapasidat pa sirbi e kliente i yud’é ku su nesesidatnan.
Por hasi intake di forma profeshonal i kompleto na bali òf, kaminda ta nesesario, den ofisina mas privá.


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan den Stadion Antoine Maduro (SUBT). Riba djabièrnè tabata e ekipo di Victory Boys ku a topa ku e ekipo di UNDEBA. Akinan tabata e ekipo di Victory Boys ku a sali di e porta grandi derotando UNDEBA ku skor di 2-0. E golnan di Victory Boys a keda anotá pa Raylison Lindo i Randal Winklaar.
Riba djasabra e kampionato a kontinuá ku dos partido. Den e promé partido tabata Centro Dominguito ku a enfrentá SUBT. Den e partido aki ambos ekipo a bai kas ku un punto despues di a empata na dos gol. Pa SUBT e golnan a keda anota pa, Jervine Mook i Christopher Martha. Miéntras ku ambos gol di Centro Dominguito a keda anotá pa Luidjino Hoyer.
Den e di dos partido di djasabra tabata Centro Barber ku a topa ku Scherpenheuvel. Akinan tabata Centro Barber ku a logra e tres puntonan despues di derota Scherpenheuvel ku skor di 2-0. Pa Centro Barber e golnan a keda anotá pa Kenneth Kunst i Christopher Isenia.
Ayera djadumingu no tabata tin partido. E kampionato di futbòl Liga MCB ta kontinuá awe nochi mitar di nuebe na Stadion Antoine Maduro (SUBT) ku e partido entre Jong Holland i Sithoc.


text:
Rocco
Tjon
Candidato #5
Na 2017 mi a uni mi mes na e prestigioso partido Movimiento Electoral di Pueblo. Despues di un eleccion exitoso, cu 1213 voto, mi tabatin e honor di drenta Parlamento di Aruba pa representa pueblo.
E prome funcion cu mi a haya como Parlamentario tabata pa bira e lider di e Fraccion di MEP, e fraccion mas grandi den coalicion. Como lider di fraccion mi a haci mi maximo esfuerso pa guia nos fraccion y tambe aporta pa percura pa bon cooperacion entre e 3 fraccionnan den coalicion.
Mirando mi experiencia riba e tereno hudicial, mi a presidi e comision fiho di Asuntonan di Husticia den Parlamento. Tambe mi tabata na encargo di e Comision di Asuntonan di Reino y e Comision Relacionnan cu Estados Unidos. Ambos comision a amplia mi conocemento y mi a cera relacionnan estrecho pa nos isla.
Durante 3 aña y mey mi a presenta diferente mocion y amienda.
Mocion aproba y ehecuta pa adkeri un “prisoners’s administration system”.
Mocion aproba y ehecuta pa renegocia e condicionnan di fiansa cu Hulanda, cual a resulta beneficioso pa Aruba.
Mocion aproba pa instala ekipo digital (computer) den auto di polis.
Mocion aproba y ehecuta pa bin bek cu radarnan pa eleva siguridad na nos frontera.
Amienda presenta pa drecha aspectonan di pago pa diferente personal di Husticia.
Tambe mi a haci uzo di mi derecho pa entrega leynan di iniciativa. Esakinan ta:
1. Screening di Ministers y kandidaat-ministers.
2. Ley pa reglamenta financiamento di partidonan politico.
3. Introduccion di obligacion di identificacion.
4. Moderniseren roekeloos rijden
Como politico bo por influencia y trece cambio positivo den bida di nos ciudadanonan y p’esey mi ta convenci cu a traves di liderazgo sano, profesional y transparente, pueblo por haya confiansa bek den politica. Esaki obviamente ta posibel si nos hiba un politica riba nivel, sin insulta, al caso y critico. Y esaki mi a haci desde 2017 den Parlamento.
Aworaki Aruba ta para dilanti diferente reto door di e pandemia. P’esey recuperacion economico, un maneho financiero responsabel, recuperacion di nos turismo, crea cupo di trabou y traha riba un aparato hudicial eficiente y eficaz ta mas importante cu nunca. Y esey ta haci e eleccion aki uno peculiar.
Como profesional cu formacion y 20 aña di experiencia, mi kier haci mi aporte. Mi vision ta pa percura pa nos Aparato Hudicial funciona efectivamente door di ekipa nos profesionalnan cu tur lo necesario pa brinda e miho servicio y ayudo na comunidad. Un maneho di husticia cu ta integral, participativo, cu tin continuidad hudicial y caminda inteligencia y informacion ta e parti esencial pa combati criminaldad.


text:
KRALENDIJK — Notisia Live 99 ta disponé di e informashon ku un tas ku toets di historia (geschiedenis) a keda hòrta. Ta trata aki di un tas di e dosente ku ta duna e materia aki. Den e tas aki ta tin tambe toets nan ku a wòrdu traha kaba pa algun alumno. Relashoná ku esaki e direktor di e unidat Liseo Boneriano señora Barbara Sol a manda un karta na mayornan pa informá loke ku a sosode. Awe mainta alumnonan i mayornan mester a akudí na skol pa bai entrega un karta na Liseo Boneriano relashoná ku e ultimo desaroyo nan entre otro di ladronisia di e tas ku toets di e alumnonan. Tambe mayornan a akudí pa trese diferente otro punto nan di prekupashon di kosnan ku no a kana bon pa loke ta trata e skol en general i ku ta pa basta tempu ta halando atenshon di e skol aki.
Nos ta keda enespera pa wak kiko ta bai pasa den e kaso aki pa loke ta e alumno nan ku a traha e toets di geschiedenis aki ku a keda hòrta despues.
FUENTE: LIVE 99 FM
esaki ta e karta ku e Direktor di Liseo Boneriano a Manda pa mayornan


text:
KRALENDIJK – Ayera un biaha mas agentenan polisial tabatin kòntròl di tráfiko na vários parti di nos isla. Manera ta konosí for di promé di mart 2020 e lei di tráfiko nobo ta vigente.
Entre otro e reglanan nobo di tráfiko ku ta di suma importansia ta:
Obligashon pa manehadónan di skuter, motosaikel i “quad” bisti un hèlm.
Prohibishon momentu ku ta kore pa tene un telefòn selular òf “tablet” na man.
Obligashon pa bisti faha di siguridat den outo.
Obligashon pa transportá mucha bou di 4 aña patras den outo i den un stul di mucha.
Glas di outo mester laga 35 porshento di lus pasa.
A kontrolá vários vehíkulo kaminda polis a duna prosèsferbal pa kore entre otro sin hèlmu, glas di outo skur i pa kore sin reibeweis òf seguro bálido. A konstatá ku diferente shofùr ta hasi uzo di nan telefon selular den tráfiko, loke ta kontra lei di trafiko.
Remarkabel ta ku vários outo ta kore ku “tint” riba e glasnan di dilanti i ku un porsentahe prohibí. Tur esaki, apesar di e atvertensia i tur aviso ku nos lei nobo di tráfiko ta na vigor, for di 1 di mart 2020. Tur a risibí un prosèsverbal. Polis te ainda ta duna chèns pa traha un sita, pa pasa warda di polis i prueba ku a kita esaki. Si kita e “tint” e but ta keda kanselá.
A kontrolá un total di 25 outo di kua 6 a haña un prosèsverbal pa entre otro kore sin faha di seguridat, uzo di telefòn bou di stür, glas skur i kore sin seguro bálido
Polis ta sigui kontrolá manera kustumber riba e prohibishon pa kore bou di influensia di alkohòl. Polis ta sigui kontrolá si shofùrnan ta tene nan mes na e velosidat máksimo permití.


text:
Geplaatst op 20 09 2018
Siman di Kultura 2018 na Archivo Nashonal
“KANA DRENTA”
Willemstad –Kòrsou un biaha mas lo selebrá Siman di Kultura di dia 23 di sèptèmber te ku 30 di sèptèmber 2018. Un di e metanan di Siman di Kultura ta pa pone atenshon na kultura di Pasado, Presente i Futuro.
Ministerio di Gobernashon, Planifikashon i Servisio Públiko mediante di Archivo Nashonal di Kòrsou ke pone énfasis e aña aki riba nos kustumbernan di hasi bishita. Kultura di hasi bishita na Kòrsou ta karakterisá su mes pa e echo ku tur hende por kana drenta na kas di bisiña, amigu òf kualkier konosí na tur ora i nan ta bonbiní na tur momentu. Grandinan semper tabata broma bisa ku ántes no tabatin mester di sera porta di kas na yabi. Porta tabata hanchu habrí tur ora i tur hende por a kana drenta serka otro sin previo aviso.
Pa Siman di Kultura 2018 Archivo Nashonal ke invitá bo pa “Kana Drenta” i bin rebibá e parti aki di nos kultura alabes sera konosí ku nos instituto, nos trabounan i nos personal i mira tur loke Archivo Nashonal tin di ofresé i por nifiká pa abo.
‘Dròp in’, drenta den e kuna di nos historia i laga nos sa kon nos por yuda bo. Nos ta situá na Scharlooweg 77, konosí komo Bolo di Batrei. Dianan 25, 26* i 27 di sèptèmber próksimo entre 10:00 i 16:00.
*Riba djárason 26 di sèptèmber tin oportunidat pa kana drenta te den oranan di anochi. Pa 7:00 pm. lo tin presentashon di e buki di poesia titulá “Gedicht” i ilustrá pa sra. Hilda de Windt-Ayoubi.
Bo ta kordialmente invitá. Kana drenta libremente. Paso kultura ta hasi bida mas bunita.


text:
Akshon preventivo di polis na Hato.
KOMUNIKADO DI PRENSA 328 / 2021
22 sèptèmber 2021
Akshon preventivo di polis na Hato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djarason 22 di sèptèmber 2021, polisnan stashoná na aeropuerto Hato, a tene un kontrol
preventivo den área di sala di salida na aeropuerto.
E kontrol aki tabata dirigí prinsipalmente riba eventual violashon di lei di arma di kandela i
lei di opio.
A kontrolá 13 vehíkulo i 23 persona.
Un machete a keda konfiská i a reparti 2 prosès verbal pa manehá un vehíkulo sin seguro,
karchi di kùr i glas skur.
E kontrolnan aki lo kontinuá.


text:
Resultadonan di e wikènt di 27/28 ougùstùs di BEVEKO BRIGHT BASEBALL Liga 40 i Liga 50
LIGA 40+
Djasabra 27 ougùstùs
Vosama 4 – Sta Rosa Memories 2
Pa Vosama: 4 kareda 6 hit i 0 eror. Picher ganadó: Felix Ibañez. Mihó bate: Ryan Emperator di 2-2 i Alberto Ramirez di 3-2. Alberto Ramirez ku honron.
Pa Sta Rosa: 2 kareda 4 hit i 1 eror. Picher pèrdèdó: Geronimo Daflaar. Mihó bate: Cedric Antonia di 1-1 i Randy Lo-A-Tjong di 3-2.
Jandoret Raiders 14 – Marlin 0
Pa Jandoret: 14 kareda 15 hit i 0 eror. Picher ganadó: Clifton Yziek. Mihó bate: Deron Clara di 3-3, Arthur Kops, Earl Virginia i Raylan Capella di 2-2, Rigobert Cijntje i Jeffrey Martina di 1-1.
Pa Marlins: 0 kareda 6 hit i 2 eror. Picher pèrdèdó: Orlando Gerard. Mihó bate: Aldrin Visser di 2-2 i Juan Carlos Valera i Fernando Rosario Moreno ambos di 1-1.
Isla Crackers 9 – Marchena Stars 4
Pa Isla: 9 kareda 11 hit i 1 eror. Picher ganadó: Jair Josepha. Mihó bate: Julius Veeris, Roderick Eustatius, Reugene Martis tur di 2-2.
Pa Marchena: 4 kareda 4 hit i 3 eror. Picher pèrdèdó: Jurien Martina. Mihó bate: Ruthgard Lunkers di 2-2.
Djadumingu 28 ougùstùs
Quality Stars 10 – Yesterday 0
Pa Quality: 10 kareda 6 hit i 1 eror. Picher ganadó: Dayron Puriel. Mihó bate: Dayron Puriel di 2-2; Benito Guilliano i Georgegino Goeloe di 1-1.
Pa Yesterday: 0 kareda 3 hit i 1 eror. Picher pèrdèdó: Carl Jurrjens. Mihó bate: Andreis Gonzalez di 2-2.
Azucar 10 – Veteranos Otrobanda 5
Pa Azucar: 10 kareda 9 hit i 2 eror. Picher ganadó: Royston Privania. Mihó bate: Dennis Testing i Jeniver Mook ambos di 2-2 i Arlyson Sommer di 1-1.
Pa Otrobanda: 5 kareda 7 hit i 6 eror. Picher pèrdèdó: Danchelo Moesker. Mihó bate: Edison Clemencia i Anshel de Palm ambos di 1-1.
LIGA 50+
Jandoret Raiders 13 – Vosama 4
Pa Jandoret: 13 kareda 16 hit i 1 eror. Picher ganadó: Deron Clara. Mihó bate: Jeffrey Martina di 3-3 i Myron Wijman di 2-2.
Pa Vosama: 4 kareda 7 hit i 1 eror. Picher pèrdèdó: Wendell van ‘t Kruys. Mihó bate: Cedric Antonia di 3-2 i Sigbert Juliana di 1-1.


text:
Young Men’s Christian Association, miho conoci como YMCA, ta un fundacion cu ta traha pa nos comunidad. YMCA a ser estableci na 1956 door di Bob Steele cu e meta pa crea un organisacion unda muchanan y hobennan por wordo yuda y guia. Durante e transcurso di añanan, YMCA a keda adapta su mes pa por cumpli cu e necesidadnan di e comunidad. Awendia, YMCA ta hopi bon conoci den e pueblo di Aruba y specialmente e lesnan di cushinamento ta un di esunnan mas gusta.
E aña aki, a causa di COVID-19, lamenteblemente no a logra organiza ningun les of actividad pa e comunidad. Sinembargo, mientras tur cos mester a para, patras di cortina YMCA a sigui cu su plannan. Un di e plannan tabata pa crea un Youth Club, unda hobennan entre e edad di 14 pa 25 aña por bira miembro y asina por participa na diferente cursonan unda nan por sigui desaroya y prepara nan mes pa futuro. Alabes, formando parti di e Youth Club, lo duna e hobennan aki e oportunidad pa haci trabounan boluntario y asina sigui cu e tradicion di YMCA di yuda e comunidad. E Youth Club di YMCA a keda oficiliasa 24 di april 2020 y ta consisti di 22 miembro, incluyendo 3 miembro di e comite.
E circunstancianan cu nos ta bibando aden door di e pandemia a limita hopi cos, excepto e motivacion di nos hobennan. E Youth Club di YMCA ta organisando un ‘Car Rally’ cu e meta pa recauda fondo pa Shadiënskah Janzen (miho conoci como Shady), un mucha muhe di 9 aña cu mester bay Hulanda pa por sigui haya tratamento medico.
E ‘TeamUp4Shady Car Rally’ lo tuma luga ariba diadomingo 20 di december, cuminsando for di 10or di mainta dilanti Massive FM na San Nicolas y lo ta finalisando pa 2or di merdia na YMCA San Nicolas. E inscripcion ta costa 25 florin pa auto y por inscribi na YMCA Dakota of YMCA San Nicolas. Via e Facebook di YMCA Youth Club tambe por haya e link si kier haci e inscripcion online via Google Forms.
Bo kier pasa un dia ameno hunto cu famia of amistades y alabes yuda un bunita causa? Inscribi na e ‘TeamUp4Shady Car Rally’ y bo lo tin e oportunidad pa gana diferente premio. Sigui e Facebook di YMCA Aruba y YMCA Youth Club pa keda bon informa di tur e detayenan. Nos ta conta riba bo sosten!


text:
KRALENDIJK – “Bonaire Wolf-Pack Baseball Foundation” a kuminsá di un tarea di tres tata ku ta Andy Ignacio, Kumar Piar i Jairo Gomez. Tur wikènt òf momentu ku tabata por, nan tabata bai fèlt ku e muchanan, muchanan di 3 i 4 aña i kuminsá ku e parti di T-ball ku ta siña e muchanan kon pa hunga beisbòl.
Esaki e presidente sr. Andy Ignacio a bisa den entrevista ku nos redaktor deportivo Ibi Piar e siman aki. Despues segun sr. Ignacio a sigui bisa, nan a kuminsá haña algun mayor ku a aserká nan, kendenan a mustra interes i puntra si nan tambe por trese nan yunan pa trein?
E kos a bira serio di kua a disidí di hasi un “tryout” den stadion i invitá algun mayor pa mira kon e interes realmente ta den esaki. E interes a bira asina haltu ku a disidí di organisá mas mihó i hasi esaki mas ofisial. Den luna di yüni nan a disidí di bai lanta e fundashon ku yama “Bonaire Wolf-Pack Baseball Foundation”.
Mas aleu e presidente sr. Andy Ignacio a bisa ku e fundashon tei i tur djárason atardi di 5or pa 6or nan ta trein. Antes nan tabata trein na Stadion di Playa riba fèlt di futbòl. Mirando kon e moveshonnan di futbòl a kuminsá bèk, pa kua nos mester e move foi stadion di Playa.
Den kombersashon ku Indebon nan a logra haña Jossy Boekhoudt Ballpark.
E orario a keda meskos ku ta di 5’or pa 6’or. Mayoria mayor ta finalisá trabou 5’or. Hopi mucha ta yega treinen i ta yega na tempu tòg, mustrando enorme interes pa siña e deporte di beisbòl. Despues di e enfoká riba e parti di nan propio ekipo ku ta Wolf-Pack, a yega na e idea pa deporte eskolar manera ántes tabata e kaso den diferente ramo di deporte.
Aki nan a yega na e idea pa ban hasi esaki beisbòl. Dikon beisbòl? Beisbòl aki na Boneiru ta práktikamente drumí, na soño pues i nan ke hasi algu kuné pa lanta o sea rebibá e deporte di beisbòl. A kuminsá sondea e interes den esaki.
Nan a bai skol klasnan grupo 4, 5 i 6. Na skol nan a papia ku e Mener di Gym. A traha un karta pa nan, un formulario di registrashon i nan tabatin un fecha ku nan por a registrá. No tabata sa kuantu mucha lo a bai registra, pensando ku 10, 20 o 30 mucha lo a registrá, pero atrobe tabata un sorpresa.
Tabata un sorpresa grandi debí ku un total di 70 mucha a registrá di kua na Playa 50 i na Rincon un 20 mucha a registrá. Treinen a kuminsá siman pasá djamars tantu na Rincon komo na Playa. Na playa a haña bon koperashon di e doñonan di Less Indians Ballpark i ta trein di 5or pa 6or, pa kua “Bonaire Wolf-Pack Baseball Foundation” ta yama un danki na nan.
E siman aki nan a trein djamars i tambe lo trein djaweps.
Atrobe hopi mucha a mustra interes i bishitá e treinen di djamars último.
Hopi mucha, pero e “coach”nan tin e don i pasenshi pa atendé ku e muchanan pa siña nan e deporte. E intenshon pa e parti eskolar ta pa trein e muchanan sigur 4 siman i ta solamente 1 ora nan tin pa esaki.
No por hasi mashá ya ku ta solamente 1 ora tin pa atendé ku 50 mucha.
Tin mucha ku tin algu di konosementu di e deporte i tin ku no sa mashá ainda di esaki.
Pero e “coach”nan di Wolf-Pack ku hopi pasenshi ta atendé ku e muchanan pa nan siña e deporte di beisbòl. Esaki sr. Andy Ignacio presidente di Wolf-Pack Foundation, a bisa den entrevista e siman aki ku nos redaktor deportivo Ibi Piar.


text:
The content originally appeared on: Diario
Minister di Finansa Xiomara Maduro:
ORANJESTAD (AAN): Durante un conferencia di prensa di Gobierno di Aruba Minister Xiomara a elabora riba pago di overtime. Siman pasa Gobierno di Aruba pa medio di Prome Minister di Aruba a anuncia e maneho nobo di overtime pa e periodo di 15 di september te cu fin di aña, esaki ta necesario ya cu gobierno a bin ta baha gastonan di gobernacion.
Den gasto di gobernacion un tercer parti ta gasto di personal
Tin un debate publico riba gasto di personal y tambe e supervision financiero di CFT ta recomeda pa contene e gastonan di overtime. Ademas tin un protocol cu Hulanda cu Aruba mester tene na dje. Un tercera parti di gasto di gobierno ta gasto di personal y den esaki tin un parti substancial di e gastonan aki ta gasto di overtime den gobierno.
Diferente instancia a investiga e problematica di overtime
Minister Maduro a informa cu Gobierno a ricibi recomendacionnan di diferente instancia manera e.o. Controlaria General, CFT, IMF, cu a investiga e parti overtime y nan a indica tambe cu ta bon pa atende cu e gastonan aki. Controlaria General a trece dilanti cu cada departamento ta responsabel pa tuma medidanan necesario internamente pa e maneho di gastonan di overtime. Colleges Financieel Toezicht a recomenda cu mester mantene un maximo pa locual ta overtime pa evita exceso y garantisa un reparticion igual di overtime entre e empleadonan di un departamento, mirando cu tin algun departamento cu ta bisto cu e empleadonan ta traha structuralmente 20 ora of mas na overtime.
IMF ta recomenda pa reduci overtime, ta parce cu e nivel halto di overtime ta relaciona cu e problema di ao y cu e reduccion di maximo pa pago di overtime lo por yuda reduci e gastonan riba presupuesto.
Mester tuma medida pa no surpasa e presupuesto
Siman pasa Minister President a trece dilanti cu locual cu tin e aña aki riba presupuesto, tur cos ta mustra cu esaki lo bay surpasa e suma aki. Pa por baha gasto di personal, mester tin control riba e gastoann di overtime pesey mester tuma medida pa no surpasa e fondonan aki. Pa aña 2022 tin 21.5 miyon florin presupuesta pa pago di overtime pa full gobierno.
Na e momento aki te cu augustus ya tin 14.1 miyon cu a wordo realiza na gastonan di overtime. Minister Maduro a trece dialnti cu Departamento di Recurso Humano a pidi Minister Presidente pa pasa un circulario den cual ta “cap” e gastonan di locual ta overtime. “Cap” e oranan cu por traha na overtime y algun otro rekesitonan e.o. gerencia lo mester entrega un plan con ta bay reduci e gastonan te cu fin di aña.
Gobierno a bin ta cumpli cu pago di overtime
E anuncio di e maneho nobo riba overtime a trece reaccion y sindicato di Polis a declara cu Gobierno kier pa Polis comete atraco pa haya su salario.
Minister Maduro a splica durante e conferencia di prensa cu e declaracion no ta na su luga, pasobra gobierno a bin ta paga overtime y minister Maduro a comparti e cifranan pa locual ta e pago di overtime di aña 2017 pa mita di aña 2022.
E instancianan cu overtime ta mas halto ta Cuerpo Policial, KIA, Brandweer y Cuerpo Especial Arubano. Ademas pa locual ta Polis, prome, durante y despues di e Pandemia, Gobierno a percura pa paga salario y 100% di tur overtime di Polis.
E pagonan haci di 2011 pa mita di 2022 ta mustra cu pa aña gobierno ta paga Polis un promedio di 11 miyon na overtime.
E mandatario a splica cu si no frena e overtime, esaki lo surpasa e fondonan disponibel riba presupuesto pa pago di overtime, cual lo trece mas problema di likidez pa Aruba.


text:
Mi ta corda cu como mucha chikito, mi tabatin hopi miedo. Miedo pa perde, miedo pa haja mal punto na scol, miedo di haja sota. E miedonan aki tabatin un efecto positivo cu e tabata stimula mi pa hasi mi best na scol y siña bon. Di otro banda miedo ta bira un parti di bo sistema y e ta crea mas miedo den bo, te cu miedo ta bira parti di bo cultura di bida. Una bes cu miedo bira parti di bo patronchi di bida, e ta stroba bo pa realisa bo mes completamente como hende y usa tur bo potencialnan. E ta stroba bo di alcansa e exito cu bo por a alcansa, pasobra e miedo cada biaha ta manera choca bo ora cu bo kier dal e stap y sali for di e kouwchi cu bo a custumbra pa biba aden. Bo ta keda draai rond den circulo y prome cu bo realisa añanan ta pasa y bo ta puntra bo mes kico bo a hasi cu bo bida.
Personalmente mi ta pensa cu mi lo a hiba mi bida na ful un otro forma si mi a sinti mi mas liber y a haya un otro stimulacion. Pero esey tabata e educacion di e tempo ey y tur e hendenan cu tabata rond di mi a hasi lo miho cu nan tabata por. Lastima ta cu te ainda nos ta mira cu no hopi cos a cambia den nos comunidad y casi mi lo bisa cu tin ora cosnan a bira pio. Si mi djis scucha con majornan ta purba di laga nan jiunan hasi loke nan kier, tin ora mi ta pensa den ki siglo nos ta biba. ‘Mucha, bo ta hopi bestia’, ‘mucha, bo no ta sirbi pa nada’, ‘mi no sa pakico mi a trese bo den e mundo aki’, ‘desgraciado’. No ta cosnan inventa, pero saca di e realidad di bida. Miedo den nos comunidad tin su rais den nos educacion na cas, na scol, den iglesia y den politica. Nos ta biba den un comunidad cu tin tur forma di straf bo pa actitud indesea, un arte cu tin ora ta ser practica na un nivel hopi negativo, pero efectivo. Nos lo por hasi hopi uso di enseñansanan cu ta siña nos aprecia nos mes na un forma mas positivo, cu ta siña nos mira nos mes den un spiel auto- critico, unda nos mes por evalua nos mes, segun criterianan mas positivo. Educacion y coreccion ta keda cosnan necesario den bida, pero lo por purba aplica nan cu mas comprension pa e balor humano pa e persona na cua e ta dirigi. Mi tin un buki cu jama:’disciplina cu amor’ cu ta purba siña majornan pa usa un otro sistema den educacion di nan jiunan.
Den un mundo cu ta bay asina lihe, unda tin asina hopi libertinaje y unda ta stress asina tanto riba competencia y consumirismo ta bon pa nos duna nos jiunan juist e hermentnan pa nan por busca nan mes na prome lugar. Ken nan kier ta den bida? Kico ta nan talentonan? Kico ta nan puntonan fuerte? Kico nan por mehora? Esaki ta parti di e descubrimento di nos jiunan pa haja sa ken nan ta como ser humano. Un caminda unda nos como major mester ta nan guia, e man amigo cu ta compaña nan, no esun cu ta golpea nan. Nos boca mester ta un instrumento pa ta un ehempel con pa papia cu otro hende. Con pa papia majan cu nan propio jiunan, no un ehempel con pa insulta otro hende. Tin ora nos ta lubida cu nos jiunan ta siña di nos ehempelnan, pasobra nan ta stima nos como nan majornan. Pues e actitud cu nos ta mustra nan como major ta bira tambe nan custumber, pasobra nan ta copia nos. Nos ta perfecto pa nan, mescos cu nos majornan tabata perfecto pa nos, pasobra nos a stima nan, aunke nos sa cu nan tambe a hasi nan foutnan den nos educacion, pero pa dia cu nos ta cla pa admiti esaki…hopi bes ya ta mucho laat…ya nos a recicla y comete e mesun fout.
Pero nos no tabatin e mesun cantidad di informacion cu majornan tin awendia y pesey nos tin un excuus. Pesey ta importante pa cada major hoben realisa con ‘nan’ a ser educa, kico tabata e foutnan di nan majornan y no…no…no hasi e mesun foutnan. A bira tempo pa nos crea un generacion emocionalmente mas sano y saludabel. E prome stap ta cuminsa cu bo…pa lanta jiunan orguyoso di nan mes, asertivo, cu opinion propio y un imagen propio sano. Y sigur…cu nunca mas miedo pa enfrenta su retonan di bida y desaroja su potencialnan. Corda bon, e ta cuminsa cu bo…como major…abo cu a dun’e bida…no kita su balor den bida…exito!


text:
ORANJESTAD - Aruba Airport Authority N.V. (AAA) su Wings of Hope (WoH) a organisa e prome 6K Sustainable Development Goals (SDG) Awareness Fun Walk & Run riba Diasabra September 3, 2022.
Un total di 211 participante a participa na e SDG Fun Walk & Run pa crea fondo pa Micky’s Foundation y Stichting Casa Cuna Progreseo y pa crea concientizacion riba e importancia di e Sustainable Development Goals di Nacionnan Uni. E dos fundacionnan a wordo escohi dor di AAA su empleadonan por medio di un poll.
Micky’s Foundation ta brinda muchanan cu limitacionnan fisico y/of mental cu terapia specializa y intensivo na cas di famianan completamente gratis. Micky’s Foundation ta organisa proyecto nan pa 3 luna consecutivo 4 bes pa aña pa por garantiza e continuacion di terapia. Cada terapia ta wordo duna cu por lo menos un mayor di e mucha aserca pa asina e mayor tambe por duna e mucha terapia na cas.
Stichting Casa Cuna Progreso ta un cas di mucha pa duna muchanan cu (temporalmente) no por biba na nan cas pa motibonan manera neglicencia, abuso sexual of abuso fisico. Stichting Casa Cuna Progreso tambe ta guia e mayornan e adultonan di crianza di e muchannan.
Na final di e SDG 6K Fun Walk & Run, e participantenan por a disfruta di algo pa refresca incluyendo awa di coco cu e branding di Wings of Hope riba e coconan, fruta y tambe a ricibi un regalo como muestra di aprecio. Den presencia di tur participante, AAA Wings of Hope a presenta un donacion di AWG 5,000.00 na cada fundacion. Pa conclui e evento, un total di 29 premio a wordo parti entre e participantenan y a inclui gadgets electronico, certificado di shopnan deportivo, dinner vouchers y airfare vouchers.
ALEMANIA – E windsurfer internacional di Aruba Sarah Quita Offringa a gana su di 20 titulo mundial general di Windsurfing, y e di dos di ola esta e Wave World Champion 2022. For di Alemania, e la manda un mensahe awe dialuna pa Aruba, informando di su logro. Mientrastanto riba su pagina di Facebook e la post e video ora cu himno di Aruba ta tocando y e para riba e podium como e numero uno cu su trofeo. Un otro logro pa e grandi di Aruba. Na 2021, NoticiaCla a saca Sarah Quita como e persona di aña indiscutiblemente. Pabien Sarah Quita!
ASUNCION – Despues cu den fin di siman e landado di Aruba Mikel Schreuders a logra gana e prome medaya di Oro pa Aruba den Weganan Suramericano, awe nochi e ta landa su parti final cu chens pa mas medaya. Awe mainta e la landa 200meter liber y a logra finalisa como number 2 cu e tempo di 1.55.29. E resultado aki ta dune derecho pa landa e final awe nochi den lane # 7. Fuera d e landamento liber, Mike Schreuders a landa mariposa tambe y logra clasifica. Ey tambe e ta logra clasifica pa landa awe nochi.
SEROE COLORADO – E conocido landador Arubiano Deaxo Croes a logra complete su hazaña ‘Punta pa Punta’, landando di Arashi pa Baby Beach, como preparacion pa su hazaña final, “Crossing for Prevention” cu ta landando entre Bonaire y Corsou otro luna. Na su yegada, manera e potret principal ta mustra, e mama di Deaxo, e conocida Tita Iglesias, a brasa su yiu, kitand asina un preocupacion menos pa e mama. E mama a opta pa sigui su yiu for di riba laman, pasobra riba boto, lo tabata mucho nervioso. Deaxo a cuminsa landa awe marduga pa 2:32am y despues di landa algo mas cu 13 ora, e la yega Baby Beach sano y salvo. E distancia cu e la cubri oficialmente registra tabata 38.1 km. Manera por a spera, e no a haci esaki su so, pero tabatin un team di persona rond di dje riba henter e ruta, cu a compañe. Keda pendiente pa un relato completo di e hazaña aki. Dia 19 di November 2022 e hazaña oficial mes ta cuminsa ora cu e purba landa di Bonaire pa Corsou. Potretnan ta cortesia di Michaal Salazar y Crossing for Prevention.
ORANJESTAD – Deaxo Croes, atleta Arubiano cu ta pronto lo realisa e hazaña di Crossing for Prevention, tin un antesala prepara pa e siman aki cu yama Punta pa Punta. Diasabra awo, 1 di october, e ta landa for di Arashi pa Baby Beach. Deaxo ta entrenando hopi duro y ta totalmente enfoca pa completa e trayecto di mas o menos 34 kilometer stret.
HAMILTON – E evento Deportivo Caribense, CARIFTA Triathlon, Aquathlon and Mixed Team Relay a keda programa awor pa tuma lugar na luna di November di e aña aki despues cu mester a cancela esaki pa pasada di horcan Fiona. E fechanan nobo ta November 12-13 segun oficialnan a bisa dialuna. E evento ta conta cu mas di 100 atleta hoben di entre otro Aruba, Antigua and Barbuda, Bahamas, Barbados, Grenada, Jamaica, Trinidad and Tobago, y Puerto Rico.
ORANJESTAD - Aruba Aloe y Botica di Servicio ta bini hunto pa e di 5 aña di nan Diabetes Run & Walk riba diadomingo, 13 di November 2022 y pa encurasha e comunidad pa bin participa den e evento, nan ta haciendo un Early Bird Special te cu 30 di September 2022. Subway tambe ta participa den e Early Bird Special como main sponsor di e kids run.


text: Diaranzon 9 di Mei na Sandra’s Garden a tuma luga e ‘tiramento di lot’ pa determina e schedule di e etapa inicial di Play-off cu lo cuminsa Diabierna 18 di Mei venidero. E ekiponan clasifica a wordo otorga un number pa via di tiramento di lot. Britannia a haya number 1, Estrella number 2, Nacional number 3 y Dakota number 4. Eynan e number a wordo aplica den un “schema” di e weganan cu ya a wordo compone di ante mano caba. E Play-off lo consisti di un systema “round robin” unda tur e cuater ekiponan lo enfrenta otro dos biaha, e dos ekiponan cu mas puntahe na clausura di e ciclo ey lo bay hunga e ‘Final’ cuminsando dia 27 di Juni venidero. Den e cuadrangular “round robin” nr 1 Britannia y nr 2 Estrella lo hunga e prome wega Diabierna 18 Mei pa 8pm na CDGT, sigui pa e di dos wega cu lo ta entre nr 3 Nacional y nr 4 Dakota riba Diasabra 19 di Mei pa 8pm tambe na CDGT.


text:
Qshans na Kòrsou pa grabashon di su próksimo videoclip (i algu mas!)
E popular kantante Qshans Thode, a pisa suela di Kòrsou. E kantante aktualmente ta residensiá na Europa, pa algun aña kaba. Informashon ku TRENDSZ ta dispone di dje, ta indiká ku 'Shans' su bishita ta unu interesante, i kual lo bai pèrkurá pa bastante atenshon.
Ademas di ta grabando su próksimo video clip komo solista, e lo drenta studio di grabashon tambe ku Dreams pa un featuring ku próksimamente lo keda lansá. Banda di e notisianan alentador aki, TRENDSZ a kompronde ku próksimamente ‘Shans’ lo atendé un reunion ku Gentz.
E tremendo kantante i aktor aki, sigur ta riba ‘lista di deseo’ di kualke agrupashon musikal. Di ayabanda TRENDSZ a komprondé ku ta deseo pa ‘Shans’ duna Dreams un man, aunke e laso amistoso ku e organisashon(nan) di Calister Bros (anteriormente Cache Deluxe/ Royal i awendia Gentz na Kòrsou) por sòru pa un buèlta interesante. 'Shans' sigur ta un kantante ku kualke agrupashon musikal lo ke konta kuné. Qshans tin su estilo úniko i tin numeroso hit riba su nòmber, manera entre otro, 'Serka bo mi mester ta, 'Masa di brasa' i tambe último aki –solo- 'Otro manera'.
TRENDSZ EXCLUSIVE- Behind The Scenes- durante grabashon di Qshans su proksimo videoclip!
TRENDSZ lo bisa, ku farándula a siña nos ku tempu ta e mihó maestro. Pa awor aki nos ta deseá 'Shans' un dushi fakansi i hopi éksito ku e grabashonnan pendiente. Di tur manera si desishon mester kai, TRENDSZ lo ta kontentu di por tin e artista aki bek na kas (pronto) pa aportá na farándula lokal.


text:
Precaucion en conexion cu COVID-19
ORANJESTAD, 15 maart 2020: En conexion cu e yegada di COVID-19 na Aruba, Inspectie Volksgezondheid Aruba (IVA) a dicidi di atende cu publico solamente via email y telefon entrante 16 di maart 2020 te cu 31 di maart 2020. Esaki siguiendo e maneho di “containment” pa medio di “social distancing” di Gobierno di Aruba pa preveni transmision local di e virus aki. Pues, tur peticionnan pa remedi, entrego di kehonan y/of cualkier pregunta pa e dienst di IVA lo bay via email of telefon. Pa preguntanan pa Inspectie Geneesmiddelen por yama: 526 2160/593 6371, pa entrega keho: meldpunt@iva.aw of 526 2166/593 6373 y pa cualkier otro pregunta: info@iva.aw of 526 2160/593 6372.
IVA ta pidi henter pueblo pa sigui e instruccionnan di bon higiena di Departamento di Salud Publico y pa pensa riba e gruponan di riesgo manera nos Grandinan. Tambe ta bon pa sigui e paginanan di Facebook di diferente instancianan di salud na Aruba manera entre otro, dokter di cas, SABA, botica, Witgele Kruis etc. pa mas informacion actualisa. Si bo persona ta sinti sintoma di keintura halto, tin un tos seco y tin dificultad pa hala rosea, mester yama e number di emergencia 2800101.
Akibou por download nos poster cu tin e informacion di contacto di IVA.


text:
Produkshon di Nos Mes Kuminda ta haltu riba Agènda di PIN, Pero, tur hende mester komprondé esei i kumpli si
Partido Inovashon Nashonal a pone desaroyo di agrikultura, krio di bestia i peska haltu riba agenda polítiko for di 2017 ora a yega na un akuerdo di gobernashon. Durante e periodo ku sra. Suzy Camelia-Römer abata minister, diferente aspekto di e maneho a ser ehekutá, entre otro a stimulá konsumo di produkto lokal, training avansá riba diferente método moderno di agrikultura i peska, ampliashon di e posibilidatnan pa fiansa for di Fondo Agrario, ehekushon di diferente métodonan di prueba, manera kultivo sin suela, lombrikultura, permakultura i agrikultura sintrópiko. Ehekushon di e maneho, manera PIN a desaroyé, lo nifiká ku mas ku 200,000,000 mion florin ta keda lora den nos ekonomia den saku di e agrikultor, kriadó di bestia i piskadó mientras preis di kuminda lo baha.
Sinembargo, algun fasilidat ku ta urgente i nesesario pa por stimulá produkshon lokal a keda pegá serka mandatarionan di otro karteranan. Sra. Suzy Camelia-Römer na momentu ku e mester a interumpí trabounan importante pa pais na yuli 2020, a laga atras serka su kolega di Desaroyo Ekonómiko un konsepto di dekreto pa introdukshon di un tarifa hopi redusí di awa pa agrikultura. Despues di mas ku seis (6) luna, ainda agrikultornan no por gosa di e fasilidat ey. Probablemente urgensha pa atendé nos mes asuntunan pa hendenan lokal por haña oportunidat di krese no te’i. Kisas ta wardando riba otronan pa bin planta aki i manda sen afó? Ta bon konosí ku un tarifa abou di awa ta kontribuí na prèis di bèrdura i fruta mas barata pa e konsumidó lokal, pero tambe ta oumentá e produkshon di kuminda fresku. Pues salú di hende tambe ta ser sirbí ku un preis redusí di awa pa agrikultura.
Meskos ta konta pa un proposishon konkreto ku a manda na e mesun ministerio di Desaroryo Ekonómiko pa amplia e lista di fruta i bèrdura ku ta ser protehá, pa asina sigurá ku e produkshon lokal no mester kompetí ku importashon menos fresku i den hopi kaso mas karu pa e konsumidó. E proposishon ey tambe ta parse di a disparsé den lachi na e ministerio ku mester sòru pa ekonomia move.
Un otro aspekto ku ta stanka desaroyo di agrikultura i krio di bestia lokal ta otorgamentu di tereno. Konforme EOP tin 2,000, esta 20,000,000 meter kuadrá di tereno destiná pa agrikultura i krio di bestia. Ta tristu konstatá ku na final di e periodo di gobernashon aki e ministerio di Tráfiko, Transporte i Planifikashon Urbano ainda no a haña ta nesesario i urgente pa parti tereno pa e finnan aki. Ta manda un invershonista bai akudí na tereno privá pa tereno pa krio di baka pa produkshon di karni, mientras gobièrnu mes ta disponé di tereno pa esaki.
Tambe, ta parse ku ainda no ta den tur seno di gobernashon nos ta realisá ku e fasilidatnan pa e agrikultor i kriado di bestia ta nifiká entrada pa nos hendenan i mas kupo di trabou. PIN ta duna hopi prioridat na e oportunidatnan ku agrikultura, krio di bestia i peska ta brinda. Otronan ku no ke keda atras a bin ta añadi esaki riba foyetonan di kampaña, pero ta karesé di determinashon i hendenan dotá pa realisá e maneho. PIN ta sigurábu ku nos mes ke i nos mes por! Den esaki PIN lo bai mas leu ku supsidio pa pone e industra agropekuario riba mapa permanentemente.


text:
Nos di AAB ta hopi orguyoso pa comunica na boso Y pueblo di Aruba, cu den luna di Mei 2015, dos di nos atleta nan señor a kibra dos record nashonal. Anthony Rasmijn, Bibando na Hulanda , ku ta e Youth Y Junior Record Holder riba 800 meter pa Aruba, a core na luna di mei na Hulanda 1:59:02 riba e distancia di 800 meter, pa asina bira e prome Arubiano ku ta baha bou di 2 minuut pa e distancia aki. E record anterior tabata pertenese na e gran Richard Rodriquez ku un tempo di 2:00:52, na 2001, pues 14 aña pasa. Na mes momente Anthony Rasmijn a kibra su Personal Best dos biaha den e luna di Mei na 2015, riba e distancia di 400 meter, e prome biaha ela pone un tempo di 49:69 Seconde y Djasabra pasa ela bolbe mejora su tempo coriendo e distancia di 400 meter den 49:29 Seconde. E record nashonal ta 48:31 seconde, cu ta sigur posibel pa e aña aki y ta Anthony Rasmijn su meta. Nos lo ta pendiente pa e logro aki. Quency Breell ta kibra su mesun national record den bulamentu leuw, ” Long Jump” cu 23 centimer, su record biew tabata 7 meter cu 49 centimeter di aña pasa y na e Grand prix na Colombia den luna di Mei 2015, nos super man a bula 7 meter Y 71 centimeter. estableciendo asina ei un record nobo y un personal best den Long Jump pa Aruba. Medalla di Oro pa Quency Breell na Colombia Arubanse Atletiek Bond ta felisita nos atleta nan, di luna, pa nan esfuerso y dedikashon , y ta sigi apoya nan y corda nan di es forma aki con orguyoso nos ta di nan. Nan ta demostrando poko poko pero sigur cu Aruba por y lo jega nivel mundial den atletismo
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Un contribucion di Al Figaroa…
Querido lesado,
Ultimo tempo bo ta tende y mira den diferente medio di comunicacion, boluntarionan cu ta dedica nan mes y nan tempo precioso pa yuda y salba diferente bestianan den necesidad y dificultad. Sea ta uno maritimo o terestial, nan ayudo ta tur caminda debi na e amor cu nan tin pa nan. Nan causa no por wordo yama digno pero mas bien derecho. Acaso nos no ta biba den un mundo caminda criaturanan tin mes tanto derecho cu un ser humano?
Ta oktober, luna di flor, nos ta canta hunto cu gracia, ta luna di amor. Bo por mira tur e Santonan ta briya cu Splendor. Pero awe ta otro, awe ta cuatro di oktober, un dia special pa hopi y pa varios un dia sin balor. Den historia y pa loke lo sigi despues, uno nunca lo no realisa nunca si uno no a wake mas a leu. Si, cuatro di oktober, dia di bestia of manera ami gusta bise, dia di tur criaturanan. Inspiracionan semper tabata existi pero manera semper, hopi biaha ta bay perdi. Na Aruba ta conta cu …
Tur mainta Goy Cora ta sali dunanan cuminda y papia cu nan.
E tabata un bista demasiado bunita. Dilanti su cas na Palm Beach tabata biba riba e wayanan di coriente un monton di Totolica y Buladuif. Nan tabata su parha preferi y e tabata crianan manera e tabata cria su mes. Su amor pa nan simplemente no tabata tin palabra pa splica specialmente si nunca bo no a yega di wak e cu nan. Goy Cora mainta mester a djis saca su man cu maishi den dje y ya nan ta para den su planti man pa come. Storianan ta conta cu e por a distingi nan y papia cu nan, sa ken ta ruman di ken y ken ta enamora di ken. Bo sa di e dicho: “Tin un Chuchubi a contami un redo dibo”, dimes manera aki, nan tabata conta Goy Cora tur cos cu tabata pasa alrededor cu nan a mira. Tur esnan cu a conoce Goy Cora, por contabo esaki y na Palm Beach te ainda tin Totolica y Buladuif cu ta para riba e waya di coriente dilanti su cas pa admira loke nan mes a yega di tende. Goy Cora awe ya no ta cu nos mas, pero mescos e storia aki ta wordo conta, siguramente e Parhanan di awo tambe sa di su historia y awe ainda nan ta duna homenaje na dje. E simpel ser humano cu a compronde nos, cu a duna nos di come, duna nos amor y tambe un lugar cu nos por a yama hogar. Lo no sorprendemi si diariamente un o dos lo pasa bula riba su tumba y duna gracia.
Y mescos cu Goy Cora, aki na Aruba y na mundo tin mucho mas, mucho mas hende cu por comunica cu cierto criaturanan. No lubida cu tin un diferencia entre cria un bestia na cas y stime, cu cria diferente o mesun bestia tur dia cu amor, paso simplemente bo por comprondenan. Daniël Leo cu su Leonnan? Oom Fai cu su Lora? E Bieu cunucero cu su cabrito y carnenan? Mi tin sigur bo tambe a yega di tende di uno. Pero pakiko riba cuatro di oktober? Dicon precisamente e fecha ki?


text:
Diabierna 5 di augustus, Gobieno di Aruba, den un carta, a ricibi un peticion di sindicatonan di empleadonan publico pa por haya e toelage di augustus tambe completamente paga.
Gobierno, riba e mesun dia y mesora a contesta e carta aki na unda cu Gobierno ta ripiti su posicion riba esaki. E palabracion ta cu pa aƱa 2022, Gobierno a presupuesta pa paga 5% y pa aƱa 2023 lo paga e resto esta 7.6% cu ta inclui e toelage di augustus tambe.
Prome Minister Evelyn Wever-Croes den e carta a ripiti locual dia 14 di juli a splica sindicatonan extensamente den un reunion. Prome Minister a splica nan cu Gobierno lo bay haci tur posibel pa paga e 5% pa 2022 y e 7.6% pa otro aƱa. Sindicatonan a haci pregunta riba con Gobierno lo haci e pago y tawata tin intercambio di idea y sugerencianan. Sindicatonan e expresa con importante e suma aki ta pa e empleadonan y den nomber di Gobierno, Minister President a compromete di percura cu e 5% wordo paga na fin di juli, cual el a cumpli cu ne tambe; y e restante 7.6% lo wordo paga den 2023.
Prome Minister a enfatisa cu e 5% cu a presupuesta pa juli 2022, ta un suma di 10.7 miyon florin pa ambtenaar y pa e āgelijkgesteldenā. Y pa esnan cu ta traha pa fundacionnan cu ta wordo subsidia pa gobierno, e suma total ta 7.5 miyon florin. Esaki ta un total di 18.2 miyon florin. Den contesta di Gobierno na e sindicatonan, a remarca tambe cu e pago di e 5% aki, no a bay facil. A tuma hopi esfuerso y contratiempo pa realisa e pago aki y te ainda tin discusionnan cu Hulanda riba e tema aki.
Den e carta cu sindicatonan a manda, nan ta menciona cu turismo ta recuperando. Prome Minister a indica cu di berdad turismo ta recuperando na un forma hopi importante pero pa e aƱa aki turismo ainda no a yega na e nivel di prome cu e pandemia. E proyeccion di cifranan ta indica cu turismo lo recupera completamente comienso di 2023. Economia lo recupera den curso di 2023 pa 2024. Y despues di esaki, finansas publico di Gobierno lo ta recupera.
Prome Minister a duna di conoce cu e presupuesto cu Parlamento a aproba pa e aƱa aki, tin un deficit di 227 miyon florin. Esaki combina cu un debe di como 6 biyon florin, no ta duna espacio aworaki, pa banda di e 5% cu a wordo paga fin di juli, duna e reparatietoeslag di augustus tambe completo.
āMescos cu mi a splica e sindicatonan dia 14 di juli, mi ta spera di por conta riba nan comprension un biaha mas pa nos sigui cu e trayecto manera indicaā, Prome Minister a finalisa bisando.


text:
Tag : Parlamentario Jennifer Arends-Reyes
Situacion preocupante den Enseñansa ora cu no laga ningun scol secundario publico mas cu ta acepta tur alumno
ORANJESTAD,Aruba Durante ultimo simanan tras di lomba, partido AVP a wordo acerca pa diferente maestro-, mayor- y cabesantenan, kendenan a mustra nan preocupacion grandi pa...
Apesar di crisis mester atende cu cuido di producto Aruba
ORANJESTAD,Aruba segun sra Arends-Reyes diamars mainta a tuma luga e continuacion di reunion publico di Parlamento pa trata presupuesto di Controlaria general y di Parlamento...
Awor cu tin Corona virus na Aruba gobierno mester cancela medidanan
ORANJESTAD, Aruba Parlamentario drs. Mervin Wyatt-Ras desde december cu e promer caso di Corona virus a surgi na Wuhan-China a manda pregunta pa minister di...
Jennifer Reyes: Fraccion di AVP kier sa di Minister Oduber con prepara Aruba ta pa coronavirus
ORANJESTAD, Aruba Parlamento a bini hunto despues cu e miembronan a manda serie di pregunta pa e Minister encarga cu Salubridad Publico Dangui Oduber. Tur...
Parlamentario Jennifer Arends-Reyes: Presupuesto 2020 mester ta inaceptabel pa Parlamento cu un surplus di 46 miyon ta contradictorio na e realidad y necesidad di Aruba
ORANJESTAD, Aruba Sra Arends-Reyes nos ta bibando momentonan sumamente preocupante pa cu e situacion mundial tocante e efectonan desastroso causa dor di e virus di...
Parlamentario Jennifer Arends-Reyes: E reforma fiscal ta basicamente mas aumento di impuesto pa Aruba
ORANJESTAD, Aruba Sra Arends-Reyes realidad ta cu Aruba ta ‘overtaxing’ tur cu ta purba biba dignamente na Aruba cu consecuencia cu Aruba su costo di...
Parlamentario Jennifer Arends-Reyes: Seguridad entre otro na scolnan mester bira un prioridad pa gobierno
ORANJESTAD,Aruba Segun sra Arends-Reyes den e prome luna di aña caba tin demasiado noticia negativo cu tin di hasi rond di e tema di seguridad...


text:
Con Parlamento ta traha
Durante e aña legislativo ta tene diferente renion.
- Renion publico: E renionnan aki ta habri pa publico. E notulanan finalmente ta bira publico;
- Renion di Comision Central: E renionnan ta solamente pa miembronan di Parlamento cu ta forma parti di e comision. E notulanan no ta bira publico, pero si ta disponibel pa e otro miembronan di Parlamento;
- Renion di Comision Fiho: E renionnan ta solamente pa e miembronan di Parlamento cu ta forma parti di e comision fiho. E notulanan no ta bira publico, pero si ta disponibel pa e otro miembronan di Parlamento;
- Renion di Comision Special: Pa e renionnan aki tambe ta conta cu nan no ta pa publico y cu e notulanan tampoco ta publico pero cu si nan ta disponibel pa e otro miembronan di Parlamento.
E manera cu mester tene e renionnan ta ampliamente describi den e asina yama Reglamento di orden di Parlamento, cu ta disponibel den e biblioteca di Parlamento. Un di e reglanan mas importante ta cu pa tene un renion tin por lo menos 11 miembro di Parlamento presente.


text: Diadomingo pa mas o menos 03:00 di madruga un notificacion a drenta encuanto un boto cu lo ta drentando awanan teritorial di Aruba. Pa mas o menos 04:00, despues di un persecucion extenso unda a usa arma reglamentario tambe, e boto a wordo para pa autoridad. Wardacosta a bay cu e boto, sin nomber, cu tres motor, y cu 3 hende homber abordo di nacionalidad Venezolano, rumbo Savaneta pa mas investigacion. Un accion riba lama orkesta door di bon cooperacion entre camber di radar di KPA y Wardacosta cu a resulta cu e boto no a yega tera.


text:
Na Hulanda tin un problema hopi serio cu vivienda, no solamente pa studiantenan procedente di exterior pero Hulandesnan tambe. Incluso, e aña aki varios universidad na Hulanda a manda comunicado informando studiantenan pa nan no bay Hulanda si no tin vivienda cual ta mustra e seriedad di e situacion. Aruba tabatin un grupo di mas o menos 40 studiante cu a bay Hulanda sin vivienda, pero varios ya a haya caminda di keda entrante 1 di september, Prome Minister Evelyn Wever – Croes a informa.
E grupo di studiantenan cu no tabatin vivienda ta kedando cerca famia, conoci of na student hotel cu tin na cierto ciudad grandi, pero esaki ta poco mas caro. Tabatin caso di studiantenan cu a haya un camber cu nan no a gusta pa motibo cu sea e tabata mucho chikito of nan tabata desea mas comfortabilidad, y nan a nenga e camber y mester a cuminsa busca ful di nobo. Prome Minister Wever – Croes a bisa cu importante ta cu na e momentonan aki ningun studiante ta riba caya.
Premier Wever – Croes den combersacion cu algun studiante cu a biaha pa Hulanda sin vivienda, nan a bisa cu nan a tuma e decision pa bay Hulanda prome cu haya un vivienda permanente, pa no perde oportunidad pa inicia cu e aña escolar. Mester menciona cu na Hulanda e ta importante pa tin un adres pa bo inscribi bo mes pa motibo cu Hulanda tin reglanan hop stricto. ‘Tanten cu bo no por inscribi na un adres, bo no por haya un cuenta di banco, y no por cera contract pa tin internet/ conexion pa celular etc.’
ROL DI ARUBAHUIS Y VIVIENDA
Arubahuis hunto cu e Ministerio di Minister di enseñansa Endy Croes lo bay enfoca pa prepara e studiantenan mihor pa otro aña. Tin ciudadnan na Hulanda cu por cuminsa aplica pa un vivienda hopi adelanta. Arubahuis ta recomenda pa studiantenan cuminsa aplica pa vivienda 1 aña prome prome cu nan kier bay studia na Hulanda. Asina bo por cuminda mira e posibilidadnan cu tin, y esaki lo aumenta e oportunidad di e studiante pa wordo considera pa un cas of apartamento. Na e momentonan aki Arubahuis not in e posibilidad pa encarga su mes cu vivienda. Lo cuminsa traha riba esaki a traves di un website, door di duna mas informacion y asina crea posibilidad pa studiantenan por haya mas guia.
Manera cu a anunica algun tempo pasa, ta reorganisando Arubahuis y den esaki kier cambia e rol cu Arubahuis tin aworaki pa cumpli cu e necesidadnan cu pueblo di Aruba tin. Entre otro, cu tin mihor transicion ora cu yiunan di tera bay studia.
Un otro tema cu lo traha riba dje cu Arubahuis y Secretario di Estado Alexandra van Huffelen, ta pa studiantenan por tin un burgerservicenummer (BSN) di Hulanda adelanta. Maske ta uno profesional, prome cu nan bay Hulanda. Si nan tin e number ey, nan por cuminsa regla varios cos pa nan vivienda cu por tarda 3 pa 4 siman, ya hopi mas adelanta.
Sinembargo esaki ta depende di Gobierno Hulandes, paso pa nan dunabo un BSN adelanta ta algo grandi. Importante ta pa e combersacionnan aki sigui tuma luga pa mira si ta logra, Prome Minister a enfatisa.
Concluyendo, Prome Minister Wever – Croes a bisa cu aworaki e situacion di vivienda ta rekeri pa tin mas envolvimento di parti di Arubahuis, pero talbes di den futuro e situacion cambia atrobe. Si esaki ta e caso eorey kisas Arubahuis su rol por bolbe cambia, pero awor ta mira e necesidad pa nan ta mas activo den e tema di di vivienda/camber pa studiante door di entre otro facilita e diferente registronan cu un studiante por acerca.


text:
ORANJESTAD, 02 october 2020
Segun resumen di awe por tuma nota cu 79 persona mas a recupera, tin 40 caso nobo di Covid-19, nan tur ta residente, (27% "positivity rate"). E total di casonan activo a baha cu 42 persona y ta na 602 awe, total di testnan haci ta 298, testnan haci bou di residentenan na laboratorio di hospital ta 152 y total di caso di fayecimento relata na Covid-19 a aumenta na 30, condolencia y forza na famianan.
Hospital ta informa cu tin un total di 33 persona interna di cual 9 ta den cuido intensivo y 24 ta isola riba piso general.
Ban sigui cuida, Aruba ta conta cubo!


text:
Willemstad – Servisio di Tráfiko i Transporte (UOVV) ta enfatisá ku tur vehíkulo mester pasa e proseso di kùr. Vehikulonan den transporte públiko, pick-up i trùknan grandi ta kùr kada aña i sobránan kada dos aña. Sea e vehíkulo ta di dos òf kuater wil, ta importante pa nan ta di kùr. Esaki ta pa garantisá seguridat den tráfiko. E vehíkulo mester ta den kondishon optimal pa e subi nos kareteranan. Rekomendabel ta pa laga un mekániko revisá e vehíkulo promé ku e dia di kùr.
Pa kùr vehíkulo mester traha un sita via di lokèt digital, https://sitaautokeuring.gobiernu.cw òf yama ‘Bentana di Informashon’ na 434-1690. Riba dia di sita e persona ta presentá na UO-VV, (Keuringslokaal) situá na Parera patras di Selikor.
Mester kontrolá bo ‘Keuringskaart’ i traha bo sita na tempu. Pa kùr un vehíkulo mester paga Fl. 30,- i si e ‘keuringskaart’ kaduká esaki ta rekerí un suma di Fl.60,-. ‘Herkeuring’ denter di 30 dia ta kosta Fl.10,- i despues di 30 dia Fl.30,-. Na momento di paga e kliente mester ‘swipe’ òf hasi transakshon ‘online’. No ta aseptá sèn kèsh.
UOVV ta rekordá komunidat ku na momento ku mester bai kùr, no ta permití un kantidat di persona den e vehíkulo. E shofùr so ta atmisibel na e momentonan ei. Otro detaye ta, ku ta permití solamente e persona ku ta disponé di e papel hel i e vehíkulo ku mester kùr subi tereno di ‘Keuringslokaal’. E kliente ta risibí epapel hel serka e kahera. E medida aki ta pa garantisá seguridat di tantu e funshonario di ‘Keuringslokaal’ i públiko en general.
UOVV ta gradisí pa e komprenshon i ta keda kòrda pa traha bo sita pa kùr na tempu.